title: 2009/185/KE,Euratom: Deċiżjoni tal-Parlament Ewropew tat- 22 ta' April 2008 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima I – il-Parlament Ewropew

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/1

         DEĊIŻJONI TAL-PARLAMENT EWROPEW
   tat-22 ta' April 2008
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima I – il-Parlament Ewropew
   (2009/185/KE, Euratom)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontijiet annwali finali tal-Komunitajiet Ewropej għas-sena finanzjarja 2006 – Volum I (SEC(2007) 1055 – C6-0363/2007) (2),
   wara li kkunsidra r-rapport dwar l-amministrazzjoni baġitarja u finanzjarja għas-sena finanzjarja, Taqsima I – Parlament Ewropew (3),
   wara li kkunsidra r-rapport annwali tal-Awditur Intern għas-sena finanzjarja 2006,
   wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006, flimkien mat-tweġibiet tal-istituzzjonijiet verifikati (4),
   wara li kkunsidra d-dikjarazzjoni ta' assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (5),
   wara li kkunsidra l-Artikoli 272(10) u 275 tat-Trattat KE kif ukoll l-Artikolu 179(a) tat-Trattat Euratom,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b'mod partikolari l-Artikoli 145, 146 u 147 tiegħu,
   wara li kkunsidra l-Artikolu 13 tar-regoli interni dwar l-implimentazzjoni tal-baġit tal-Parlament Ewropew (7),
   wara li kkunsidra l-Artikolu 147(1) tar-Regolament Finanzjarju skont liema kull Istituzzjoni Komunitarja għandha tieħu l-passi kollha xierqa biex twettaq l-osservazzjonijiet li jakkompanjaw id-deċiżjoni ta' kwittanza tal-Parlament Ewopew,
   wara li kkunsidra r-riżoluzzjoni tad-9 ta' Marzu 2005 dwar il-linji gwida għat-Taqsimiet II, IV, V, VI, VII, VIII(A) u VIII(B) u dwar l-abbozz preliminari ta' estimi tal-Parlament Ewropew (Taqsima I) għall-proċedura baġitarja 2006 (8),
   wara li kkunsidra l-Artikoli 71 u 74(3) u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A6-0091/2008),

               A.

               billi l-verifika tal-Qorti tal-Awdituri nnotat li “(…) l-Istituzzjonijiet kollha kienu implimentaw qafas sodisfaċenti ta' sistemi ta' sorveljanza u kontroll kif mitlub mir-Regolament Finanzjarju u l-kampjun ittestjat ma wera l-ebda livell materjali ta' żball” (9);

               B.

               billi l-Qorti tal-Awdituri wriet insuffiċjenzi fil-qafas regolatorju stabbilit mill-Bureau u l-Kwesturi dwar il-ħlas tal-allowances ta' assistenza parlamentari, kif ukoll fl-implimentazzjoni li tirriżulta minnu;

               C.

               billi s-Segretarju Ġenerali fil-21 ta' Frar 2007 ċċertifika li għandu assigurazzjoni raġonevoli li l-baġit tal-Parlament Ewropew ġie implimentat b'konformità mal-prinċipji ta' amministrazzjoni finanzjarja fis-sod u li s-sistema ta' kontroll u ta' sorveljanza tagħti l-garanzija neċessarja dwar il-legalità u r-regularità tal-operazzjonijiet;

               1.

               Jagħti l-kwittanza lill-President tiegħu dwar l-implimentazzjoni tal-baġit ġenerali tal-Parlament Ewropew għas-sena finanzjarja 2006;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f”Il-Ġurnal Uffiċjali tal-Unjoni Ewropea (serje L).

            Il-Président

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU L 78, 15.3.2006.

      (2)  ĠU C 274, 15.11.2007, p. 1.

      (3)  ĠU C 318, 29.12.2007.

      (4)  ĠU C 273, 15.11.2007, p. 1.

      (5)  ĠU C 274, 15.11.2007, p. 130.

      (6)  ĠU L 248, 16.9.2002, p. 1.

      (7)  PE 349.540/Bur/ann/def.

      (8)  ĠU C 320 E, 15.12.2005, p. 156.

      (9)  ĠU C 273, 15.11.2007, punt 10.6.
    ---documentbreak---

               31.3.2009

               MT

               Il-Ġurnal Uffiċjali tal-Unjoni Ewropea

               L 88/3

         RIŻOLUZZJONI TAL-PARLAMENT EWROPEW
   tat-22 ta’ April 2008
   li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima I – il-Parlament Ewropew
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontijiet annwali finali tal-Komunitajiet Ewropej għas-sena finanzjarja 2006 – Volum I (SEC(2007) 1055 – C6-0363/2007) (2),
   wara li kkunsidra r-rapport dwar l-amministrazzjoni baġitarja u finanzjarja għas-sena finanzjarja, Taqsima I – Parlament Ewropew (3),
   wara li kkunsidra r-rapport annwali tal-Awditur Intern għas-sena finanzjarja 2006,
   wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2006, flimkien mat-tweġibiet tal-istituzzjonijiet verifikati (4),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (5),
   wara li kkunsidra l-Artikoli 272(10) u 275 tat-Trattat KE kif ukoll l-Artikolu 179(a) tat-Trattat Euratom,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikolari l-Artikoli 145, 146 u 147 tiegħu,
   wara li kkunsidra l-Artikolu 13 tar-regoli interni dwar l-implimentazzjoni tal-baġit tal-Parlament Ewropew (7),
   wara li kkunsidra l-Artikolu 147(1) tar-Regolament Finanzjarju skont liema kull Istituzzjoni Komunitarja għandha tieħu l-passi kollha xierqa biex twettaq l-osservazzjonijiet li jakkompanjaw id-deċiżjoni ta’ kwittanza tal-Parlament Ewopew,
   wara li kkunsidra r-riżoluzzjoni tad-9 ta’ Marzu 2005 dwar il-linji gwida għat-Taqsimiet II, IV, V, VI, VII, VIII(A) u VIII(B) u dwar l-abbozz preliminari ta’ estimi tal-Parlament Ewropew (Taqsima I) għall-proċedura baġitarja 2006 (8),
   wara li kkunsidra l-Artikoli 71 u 74(3) u l-Anness V tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A6-0091/2008),

               A.

               billi l-verifika tal-Qorti tal-Awdituri nnotat li “l-Istituzzjonijiet kollha kienu implimentaw qafas sodisfaċenti ta’ sistemi ta’ sorveljanza u kontroll kif mitlub mir-Regolament Finanzjarju u l-kampjun ittestjat ma wera l-ebda livell materjali ta’ żball” (9);

               B.

               billi l-Qorti tal-Awdituri wriet insuffiċjenzi fil-qafas regolatorju stabbilit mill-Bureau u l-Kwesturi dwar il-ħlas tal-allowances ta’ assistenza parlamentari, kif ukoll fl-implimentazzjoni li tirriżulta minnu;

               C.

               billi l-Qorti tal-Awdituri wriet li l-Bureau ma żgurax li r-regoli dwar il-ħlas tal-allowances għall-assistenza parlamentari li jeħtieġu l-preżentazzjoni ta’ dokumenti rilevanti xierqa ġew implimentati b’mod effettiv,

               D.

               billi s-Segretarju Ġenerali fil-21 ta’ Frar 2007 ċċertifika li għandu assigurazzjoni raġonevoli li l-baġit tal-Parlament Ewropew ġie implimentat b’konformità mal-prinċipji ta’ amministrazzjoni finanzjarja fis-sod u li s-sistema ta’ kontroll u ta’ sorveljanza tagħti l-garanzija neċessarja dwar il-legalità u r-regularità tal-operazzjonijiet;

               E.

               billi hu importanti li jiġi żgurat is-segwitu tar-riżoluzzjoni tiegħu tas-26 ta’ Settembru 2006 (10) u tar-riżoluzzjoni tal-24 ta’ April 2007 (11) dwar il-kwittanza li tikkonċerna s-snin finanzjarji 2004 u 2005, u li jiġi evalwat il-progress miksub f’dak li jikkonċerna l-implimentazzjoni tar-rakkomandazzjonijiet tiegħu,

               F.

               billi jikkunsidra l-prijoritajiet politiċi għas-sena finanzjarja 2006, jiġifieri: il-konsolidazzjoni tat-tkabbir 2004, il-preparazzjoni tat-tkabbir 2007, it-titjib tal-politika ta’ informazzjoni u ta’ komunikazzjoni u t-titjib tal-assistenza għall-Membri Parlamentari,

               1.

               Jilqa’ b’sodisfazzjon u jappoġġja l-impenn sod tal-President tiegħu li l-istatut tal-assistenti, li għandu jiġi propost mill-Kummissjoni u approvat mill-Kunsill, jidħol fis-seħħ fl-istess ħin bħall-Istatu tal-Membri (12);

               2.

               Jistieden lill-Kummissjoni u lill-Kunsill biex jikkoperaw bis-sħiħ mal-Parlament sabiex jiġi żgurat li l-istatut il-ġdid tal-assistenti jiġi adottat qabel l-elezzjonijiet Ewropej li jmiss f’Ġunju 2009;

         Il-kwittanza – eżerċizzju politiku

               3.

               Jissottolinja li l-Parlament hu l-unika awtorità ta’ kwittanza (13) u li l-kwittanza hija deċiżjoni politika; iqis, sabiex jasal għal din id-deċiżjoni politika, b’konformità mal-Artikolu 276(1) u (2) tat-Trattat KE, barra d-dokumenti msemmija f’dawn l-artikoli, kwalunkwe informazzjoni li jqis neċessarja;

               4.

               Iqis li l-istituzzjonijiet u l-organi kollha msemmija fl-Artikoli 70 u 71 tar-Regoli ta’ Proċedura tiegħu għandhom jiġu trattati b’mod ugwali skont l-istess prinċipji u l-istess proċeduri bħal dawk segwiti waqt l-eżerċizzju annwali ta’ kwittanza;

               5.

               Ifakkar li l-istituzzjonijiet u l-organi kollha jista’ jkollhom strutturi politiċi u/jew amministrattivi li jkunu adattati bl-aħjar mod għall-bżonnijiet tagħhom; jissottolinja li, bħala konsegwenza, sabiex jirrispetta dawn l-istrutturi differenti, il-Parlament għandu jagħti l-kwittanza lil dawn l-istituzzjonijiet u organi bħala dawk li jistgħu jkunu rrappreżentati minn persuna għall-finijiet li tiġi żgurata lilhom viżibilità;

               6.

               Jikkonferma li hija responsabilità kemm tal-Parlament kif ukoll ta’ kull istituzzjoni u organu li jidentifikaw il-livell ta’ responsabilità l-iktar adegwat biex jirrispondu għall-osservazzjonijiet magħmula mill-Parlament waqt il-proċedura ta’ kwittanza;

               7.

               Ifakkar li, fir-riżoluzzjoni tiegħu tal-24 ta’ April 2007, kif imsemmija hawn fuq, il-Parlament iddikkjara li l-eżerċizzju ta’ kwittanza għandu wkoll ikopri d-deċiżjonijiet meħuda mill-President, mill-Bureau u mill-Konferenza tal-Presidenti, għaliex huma l-Membri eletti, u mhux l-uffiċjali, li huma responsabbli politikament; Jistieden, bħala konsegwenza, lill-President u lill-Viċi-President responsabbli mill-baġit biex jipparteċipaw fil-laqgħat tal-futur tal-Kumit għall-Kontroll tal-Baġit biex jinħoloq djalogu politiku;

               8.

               Ifakkar li l-plenarja tagħti kwittanza lill-Parlament, irrappreżentat mill-President tiegħu, b’konformità mal-Artikolu 71 tar-Regoli ta’ Proċedura tiegħu;

               9.

               Jifraħ li l-President tal-Parlament aċċetta l-prinċipju ta’ djalogu politiku fil-kuntest tal-proċedura ta’ kwittanza u li, fuq talba tiegħu, il-Viċi-President tal-Parlament responsabbli mill-baġit u mill-kontroll baġitarju, li hu wkoll iċ-chairperson tal-Kumitat għas-Segwitu tal-Verifiki, ipparteċipa f’djalogu politiku mal-Kumitat għall-Kontroll tal-Baġit waqt verifika pubblika fil-21 ta’ Jannar 2008; Jitlob li dan id-djalogu fil-futur ikun imsejjes fuq dokumentazzjoni bil-miktub li tinkludi d-deċiżjonijiet tal-Bureau u tal-Konferenza tal-Presidenti li jkollhom impatt finanzjarju;

               10.

               Jilqa’ bi pjaċir u jaċċetta l-offerta tas-Segretarju Ġenerali waqt is-seduta ta’ smigħ tal-21 ta’ Jannar 2008, li jsiru laqgħat regolari mal-Kumitat għall-Kontroll tal-Baġit, barra mill-proċedura annwali normali ta’ kwittanza, dwar l-implimentazzjoni tal-baġit tal-Parlament;

               11.

               Jinnota wkoll l-inizjattiva tal-President tal-Parlament li għandha l-għan li ssaħħaħ ir-rabtiet bejn il-Bureau u l-Kumitat għall-Baġits, minn naħa, u bejn il-Bureau u l-Kumitat għall-Kontroll tal-Baġit, min-naħa l-oħra, billi toħloq grupp ta’ ħidma b’mandat biex jikkonsolida dawn ir-rabtiet b’mod sostenibbli; jilqa’ l-ewwel diskussjoni konġunta li saret fl-14 ta’ Jannar 2008 u l-atmosfera ta’ fiduċja u kooperazzjoni bejn l-entitajiet ikkonċernati stabbilita f’din id-diskussjoni; jistenna li dawn id-deliberazzjonijiet ikomplu u jistenna l-konlużjonijiet tagħhom;

               12.

               Iqis li l-proċeduri baġitarji u ta’ kwittanza għandhom ikunu meqsjua bħala kumplimentari: baġit m’għandu qatt ikun adottat mingħajr ma jkunu ġew analizzati d-deċiżjonijiet ta’ kwittanza diġà adottati, u deċiżjoni ta’ kwittanza għandha tittieħed bil-konoxximent tal-objettivi politiċi ffissati waqt il-proċedura baġitarja għas-sena msemmija mill-kwittanza; Jitlob li l-interoperabilità tal-proċeduri baġitarji u ta’ kwittanza jkunu iktar profondi;

         Il-prijoritajiet baġitarji għas-sena finanzjarja 2006

               13.

               Jissottolinja li hu adotta l-prijoritajiet baġitarji li ġejjin għas-sena finanzjarja 2006 (14):

                           —

                           li jkunu previsti l-postijiet ta’ xogħol għat-tkabbir u b’mod iktar partikulari numru biżżejjed ta’ interpreti u tradutturi kwalifikati fil-lingwi uffiċjali kollha sabiex il-Membri kollha jkunu jistgħu jipparteċipaw b’mod attiv fil-ħidmiet tal-Parlament,

                           —

                           li tiġi stabbilita politika għall-informazzjoni u l-komunikazzjoni mmirata biex tressaq lill-Parlament iktar qrib iċ-ċittadin: li jiġu żviluppati iktar, f’dan il-kuntest, kemm l-irwol tal-uffiċċji esterni tal-Parlament kif ukoll il-kooperazzjoni mal-Kummissjoni,

                           —

                           li jkun eżaminat jekk hux importanti li tiġi modifikata l-istruttura tal-amministrazzjoni tiegħu jew li jingħata appoġġ ikbar għall-attivitajiet bażiċi tiegħu sabiex jiġu ottimizzati l-ħidmiet tal-istituzzjoni,

                           —

                           li tkun garantita l-eżistenza ta’ għajnuna suffiċjenti u l-preżenza ta’ esperti biex tkun żgurata l-kwalità tal-ħidmiet leġiżlattivi,

                           —

                           li jinħolqu regoli tal-persunal għall-assistenti, u

                           —

                           li jkun żgurat impenn finanzjarju sabiex ikopri l-ispejjeż ta’ parteċipazzjoni tad-delegazzjonijiet tal-Parlament fil-laqgħat organizzati barra r-rabtiet ta’ ħidma tagħhom;

         Il-preżentazzjoni tal-kontijiet tal-Parlament Ewropew

               14.

               Jinnota li fl-2006, il-Parlament sab dħul li jitla’ għal EUR 126 126 604 (EUR 112 393 557 fl-2005: +12,2 %);

               15.

               Jirreġistra l-figuri li fuq il-bażi tagħhom ingħalqu l-kontijiet tal-Parlament għas-sena finanzjarja 2006, jiġifieri:

                              (EUR)

                           L-użu tal-approprijazzjonijiet fl-2006 (15)

                                       I.

                                       Approprijazzjonijiet 2006

                                       —

                                       approprijazzjonijiet inizjali

                           1 321 600 000

                                       —

                                       baġit li jemenda

                           xejn

                                       —

                                       approprijazzjonijiet finali

                           1 321 600 000

                                       II.

                                       Approprijazzjonijiet finali 2006

                                       —

                                       impenji

                           1 306 325 432

                           ( % tal-approprijazzjonijiet finali)

                           (98,76 %)

                                       —

                                       ħlasijiet

                           1 117 578 610

                           (f’ % tal-impenji)

                           (85,49 %)

                                       III.

                                       Trasferimenti għall-2007

                                       —

                                       trasferimenti awtomatiċi għall-2007

                           188 746 822

                           (f’ % otal-approprijazzjonijiet finali)

                           (14,26 %)

                           (f’ % tal-impenji)

                           (14,43 %)

                                       —

                                       trasferimenti mhux awtomatiċi (approprijazzjonijiet trasferiti mhux impenjati)

                           4 817 000

                           (f’ % tal-approprijazzjonijiet finali)

                           (0,36 %)

                                       IV.

                                       Kanċellazzjoni

                                       —

                                       approprijazzjonijiet ikkanċellati

                           15 274 568

                           (f’ % tal-approprijazzjonijiet finali)

                           (1,15 %)

                                       V.

                                       Trasferimenti għall-2006

                                       —

                                       trasferimenti awtomatiċi

                           307 163 636

                                       —

                                       ħlasijiet taħt dawn it-trasferimenti

                           285 578 104

                           (f’ % tat-trasferimenti)

                           (92,95 %)

                                       —

                                       rata ta’ kanċellazzjoni

                           21 585 532

                                       VI.

                                       Approprijazzjonijiet minn dħul assenjat fl-2006

                                       —

                                       approprijazzjonijiet minn dħul assenjat

                           40 017 311

                                       —

                                       impenji

                           30 778 877

                           (f’ % tal-approprijazzjonijiet minn dħul assenjat)

                           (73,86 %)

                                       —

                                       ħlasijiet

                           5 858 229

                           (f’ % tal-approprijazzjonijiet impenjati minn dħul assenjat)- approprijazzjonijiet disponibbli minn dħul assenjat

                           (18,75 %)

                                       —

                                       approprijazzjonijiet disponibbli minn dħul assenjat

                           9 238 434

                                       VII.

                                       Approprijazzjonijiet minn dħul assenjat trasferiti għall-2007

                                       —

                                       approprijazzjonijiet minn dħul assenjat trasferiti

                           34 831 297

                                       VIII.

                                       Approprijazzjonijiet minn dħul assenjat trasferiti għall-2007

                                       —

                                       approprijazzjonijiet minn dħul assenjat trasferiti

                           32 288 714

                                       —

                                       impenji

                           32 054 298

                                       —

                                       ħlasijiet

                           31 086 918

                           (f’ % tal-impenji)

                           (96,36 %)

               16.

               Jinnota li l-preżentazzjoni tal-kontijiet, kif jidhru fir-rapport dwar il-ġestjoni baġitarja u finanzjarja, inbidlet meta mqabbla mas-sena preċedenti; Jixtieq li l-amministrazzjoni tistabbilixxi u żżomm preżentazzjoni li tippermetti li wieħed jikkompara faċilment l-implimentazzjoni tal-baġit matul is-snin;

               17.

               Jinnota li fl-2006, 98,76 % tal-krediti mdaħħla fil-baġit tal-Parlament ġew impenjati, jiġifieri rata ta’ kanċellazzjoni ta’ 1,15 %, u li, bħal għas-snin finanzjarji preċedenti, intlaħaq livell għoli ħafna ta’ implimentazzjoni baġitarja;

               18.

               Ifakkar, madankollu, li dan il-livell għoli ta’ implimentazzjoni hu parzjalment dovut għall-prattika regolari mill-1992 ta’ kklerjar, operazzjoni li tikkonsisti fit-trasferiment tal-krediti kollha disponibbli fl-aħħar tas-sena għall-punti baġitarji dwar il-bini, b’mod partikulari biex ikun hemm dħul antiċipat tal-kapital sabiex jitnaqqsu l-ħlasijiet futuri ta’ interessi; Jinnota li, f’dan il-kuntest, EUR 37 246 425 inġabru fl-2007;

               19.

               Jinnota li fl-2006 ammont ta’ EUR 124 071 425 (71,4 % mit-trasferimenti) intuża biex isaħħaħ ċertu numru ta’ punti baġitarji fil-qasam tal-politika tal-bini (minn dan l-ammont EUR 38 603 580 ġejjin mill-krediti proviżorji); Ifakkar li l-krediti li kienu inizjalment imdaħħla fil-punti baġitarji 2 0 0 1 – 2 0 0 8 kienu biss EUR 14,287 887;

               20.

               Ifakkar ukoll li, bħala total, ġew awtorizzatti 37 trasferiment li kienu marbuta ma’ EUR 173 751 700 (jiġifieri 13 % tal-krediti definittivi; fil-Kummissjoni, it-trasferimenti jirrappreżentaw bejn wieħed u ieħor 4 % mill-krediti ta’ ħlas); Josserva li numru għoli ta’ ħlasijiet jistgħu jikkompromettu l-prinċipji baġitarji;

         Osservazzjonijiet tal-Qorti tal-Awdituri dwar is-sena finanzjarja 2006

               21.

               Jinnota li l-Qorti tal-Awdituri sabet li “l-Istituzzjonijiet kollha kienu implimentaw qafas sodisfaċenti ta’ sistemi ta’ sorveljanza u kontroll kif mitlub mir-Regolament Finanzjarju u l-kampjun ittestjat ma wera l-ebda livell materjali ta’ żball” (16);

               22.

               Jirrimarka li l-Qorti tal-Awdituri semmiet id-dgħjufija li ġejja fl-għoti tal-allowances ta’ assistenza parlamentari: “Il-Qorti tinnota (…) li l-Uffiċċju ma żgurax l-implimentazzjoni effettiva tar-regoli li jeħtieġu s-sottomissjoni ta’ dokumentazzjoni ta’ sostenn adegwata (…) L-Uffiċċju għandu jieħu azzjoni sabiex jikseb id-dokumenti kkunsidrati bħala essenzjali biex jagħtu prova li n-nefqa kienet iġġustifikata” (17);

               23.

               Jagħti dettall tal-kummenti tiegħu dwar dan is-suġġett, billi jqis ir-rimarki tal-awdituri intern fil-paragrafi 56 sa 68;

         Ir-rapporti annwali tal-awditur intern

               24.

               Jinnota li fl-2006 is-servizz tal-verifika interna adotta jew ippubblika fil-forma ta’ abbozz, 16-il rapport ta’ verifika; fost dawn ir-rapporti hemm il-verifika tal-proċeduri ta’ akkwist tal-kuntratti, il-verifika tal-allowance ta’ assistenza parlamentari u s-segwitu tal-452 azzjoni individwali li joħorġu mill-eżami tal-mekkaniżmu ta’ kontroll intern imwettaq fuq l-iskala tal-istituzzjoni;

               25.

               Jilqa’ b’sodisfazzjoni l-fatt li l-awditur intern seta’ jippreżenta b’mod uffiċjali l-konklużjonijiet tar-rapport annwali tiegħu għall-2006 lill-Kumitat għall-Kontroll tal-Baġit, filwaqt li ġie indikat mill-kumitat stess li r-rapport tiegħu jikkostitwixxi mhux biss strument ta’ ġestjoni interna imma wkoll element ta’ referenza importanti għall-eżerċizzju annwali ta’ kwittanza;

               26.

               Hu tal-istess opinjoni tal-awditur intern dwar l-importanza miksuba li hemm bżonn li tingħata lill-implimentazzjoni ta’ mekkaniżmu ta’ kontroll intern effikaċi; Jinnota, f’dan il-kuntest, il-miżuri li għandhom l-għan li jtejbu l-osservanza tan-normi u tal-objettivi ta’ kontroll; Jinnota li l-implimentazzjoni tal-20 azzjoni ta’ natura determinanti msemmija mill-awditur intern fl-ewwel verifika tiegħu ta’ segwitu se tkun suġġetta għat-tieni segwitu fl-2008; Jieħu nota tal-indikazzjonijiet tal-amministrazzjoni li 18 minn dawn l-20 azzjoni ġew implimentati u li l-implimentazzjoni taż-żewġ azzjonijiet li fadal qiegħda titwettaq bħalissa;

               27.

               Jilqa’ b’sodisfazzjon il-progressi nnotifikati mill-amministrazzjoni fil-qasam tal-proċeduri ta’ akkwist ta’ kuntratti, u b’mod iktar partikulari fil-ħolqien ta’ forum għall-kuntratti pubbliċi; jinnota li l-awditur intern fl-2008 se jagħmel verifika ġdida dwar is-segwitu tal-implimentazzjoni tal-144 azzjoni individwali li toħroġ mill-verifika tal-proċeduri ta’ akkwist ta’ kuntratti;

         L-amministrazzjoni finanzjarja tal-Parlament u r-rapporti ta’ attività tad-Diretturi Ġenerali

               28.

               Ifakkar lill-korpi kompetenti tiegħu fid-deċiżjoni (18) tiegħu li “ħlasijiet għal bini (…) għandhom ikunu parti mill-istrateġija baġitarja”; jiddispjaċih mill-fatt li l-korpi kompetenti tiegħu qatt ma wettqu d-deċiżjonijiet tas-sessjoni plenarja u komplew bil-prattika tagħhom ta’ nuqqas ta’ bbaġittjar għall-politika għall-proprjetà tal-Parlament għal akkwist fil-futur (il-linja tal-baġit “akkwisti ta’ proprjetà immobbli’ tinkludi biss entrati”pro memoria’ għall-2005, 2006 u 2007);

               29.

               Jinnota li waqt laqgħa pubblika tal-Kumitat għall-Kontroll tal-Baġit tal-21 ta’ Jannar 2008, is-Segretarju Ġenerali ħabbar pjan strateġiku għall-politika għall-bini tal-Parlament; jitlob li s-Segretarju Ġenerali jressaq dan il-pjan quddiem il-Kumitat għall-Kontroll tal-Baġit waqt il-proċedura ta’ kwittanza għas-sena 2007;

               30.

               Itenni t-talba tiegħu għal modifika fl-Artikolu 16 tar-Regoli Interni għall-implimentazzjoni tal-baġit tal-Parlament sabiex il-proġetti kollha ta’ bini li jkollhom impatt finanazjarju importanti fuq il-baġit tal-Parlament jiġu sottomessi għall-approvazzjoni tal-Kumitat għall-Baġits;

               31.

               Jilqa’ b’sodisfazzjoni l-fatt li s-Segretarju Ġenerali u d-Diretturi Ġenerali kollha stqarrew li għandom assigurazzjoni raġonevoli li r-riżorsi allokati għall-attivitajiet rispettivi tagħhom ġew użati għall-iskopijiet previsti u b’konformità mal-prinċipju ta’ amministrazzjoni finanazjarja tajba; jinnota b’sodisfazzjon li huma stqarrew ukoll li l-proċeduri ta’ kontroll implimentati jagħtu garanziji biżżejjed rigward il-legalità u r-regolarità tat-tranżazzjonijiet bażiċi tagħhom;

               32.

               Jitlob li l-amministrazzjoni tiegħu tirrispetta l-prinċipji baġitarji u tfassal abbozz ta’ baġit li jiggaranrixxi li l-ammonti ppreżentati f’dan l-abbożż ta’ baġit jirriflettu aħjar il-ħtiġijiet reali tas-setturi ta’ attività differenti tal-Parlament; jitlob lill-uffiċjali ta’ awtorizzazzjoni b’delega biex jindikaw b’mod ċar fir-rapporti tal-attività annwali tagħhom permezz ta’ sommarju f’tabella separata fil-bidu tar-rapporti tagħhom, l-approprijazzjonijiet ta’ impenn, il-ħlasijiet, il-bilanċi, l-approprijazzjonijiet kanċellati u l-ammont li d-Direttorat Ġenerali jqiegħed għad-dispożizzjoni ta’ trasferimenti ta’ kklerjar (mopping up);

               33.

               Jilqa’ b’sodisfazzjon il-fatt li d-Diretturi Ġenerali rrevedew mill-ġdid il-kuntratti għal żmien twil;

               34.

               Jitlob lid-Diretturi Ġenerali tiegħu sabiex jagħmlu sforzi akbar sabiex ir-rapporti tagħhom ma jkunux limitati biss għal struttura komuni, imma jkun fihom ukoll elementi li jkunu jistgħu jiġu mqabbla ma’ xulxin biex ikunu jistgħu jinqraw aħjar;

               35.

               Jilqa’ b’sodisfazzjon il-fatt li l-Awditur Intern u s-servizzi laħqu ftehim dwar l-implimentazzjoni tal-pjanijiet ta’ azzjoni li għandhom l-iskop li jfornu lill-Parlament b’qafas effettiv ta’ kontroll intern; f’dan il-kuntest, ġew deċiżi 452 azzjoni individwali fl-2003 u l-2004; jinnota li minn dawn l-452 azzjoni, 225 minnhom ġew imwettqa kollha u 121 ġew imwettqa parzjalment fl-2006; jinnota wkoll li l-Awditur Intern kien identifika 20 azzjoni “ta’ natura kritika” f’oqsma esposti għal riskju għoli; jieħu nota li f’dan l-istadju l-amministrazzjoni tiddikjara li 18 minn dawn l-20 azzjoni ġew implimentati u jinnota li l-Awditur Intern sejjer ikompli jeżaminahom f’verifika oħra fl-2008;

         L-għoti ta’ kuntratti

               36.

               Ifakkar li skont l-Artikoli 54 u 119 tar-regoli ta’ implimentazzjoni tar-Regolament Finanzjarju (19), l-istituzzjonijiet għandhom iressqu lill-awtorità baġitarja r-rapporti dwar proċeduri nnegozjati u dwar kuntratti li ma jaqgħux taħt direttivi ta’ akkwist pubbliku; ifakkar ukoll li lista ta’ kuntratturi li ngħataw kuntratti li jiswew aktar minn EUR 50 000 iżda inqas mil-limitu minimu skont id-direttivi msemmija, hija ppubblikata fil-Ġurnal Uffiċjali, u kuntratti li jiswew bejn EUR 13 800 u EUR 50 000 jiġu ppubblikati fil-websajts tal-istituzzjonijiet;

               37.

               Jinnota li r-rapport annwali fih l-informazzjoni li ġejja dwar kuntratti li ngħataw fl-2006:

                           Tip ta’ kuntratt

                           Numru
                           [2005 in ()]

                           Perċentwal
                           [2005 in ()]

                           Somma f’EUR
                           [2005 in ()]

                           Perċentwal
                           [2005 in ()]

                           Servizzi

                           199 (199)

                           69 % (64 %)

                           67 315 809
                           (89 551 639)

                           23 % (44 %)

                           Fornimenti

                           56 (53)

                           20 % (17 %)

                           61 441 090
                           (29 036 604)

                           21 % (14 %)

                           Xogħlijiet

                           31 (48)

                           11 % (15 %)

                           20 026 192
                           (13 763 856)

                           7 % (7 %)

                           Proprjetà

                           1 (12)

                           0 % (4 %)

                           143 125 000
                           (73 149 658)

                           49 % (35 %)

                              Total

                           287 (312)

                           100 %

                           291 908 091
                           (205 501 756)

                           100 %

               38.

               Jinnota li d-distribuzzjoni tal-kuntratti mogħtija fl-2006 (minbarra kuntratti ta’ proprjetà mogħtija bi proċedura neġozjata – ix-xiri ta’ bini fi Strasburgu -, li jirrapreżentaw valur ta’ EUR 143 125 000) jinqasmu skont it-tip ta’ proċedura kif ġej:

                           Tip ta’ proċedura

                           Numru
                           [2005 in ()]

                           Perċentwal
                           [2005 in ()]

                           Somma f’EUR
                           [2005 in ()]

                           Perċentwal
                           [2005 in ()]

                           Ammont medju.
                           [2005 in ()]

                           MIftuħa

                           73 (64)

                           25 % (21 %)

                           93 681 193
                           (94 187 176)

                           62 % (71 %)

                           1 283 304
                           (1 471 675)

                           Ristretta

                           84 (112)

                           30 % (37 %)

                           7 044 607
                           (26 676 276)

                           5 % (20 %)

                           83 863
                           (238 181)

                           Negozjata

                           129 (124)

                           45 % (42 %)

                           48 057 291
                           (11 488 646)

                           33 % (9 %)

                           372 537
                           (92 650)

                              Total

                           286 (300)

                           100 %

                           148 783 091
                           (132 352 098)

                           100 %

                           520 220
                           (441 174)

               39.

               Jinnota li fl-2006 ġew mogħtija 128 kuntratt li kienu jiswew talanqas EUR 50 000 u 159 kuntratt li kienu jiswew bejn EUR 13 800 u EUR 50 000; jenfasizza li l-figuri juru li l-kuntratti ta’ anqas minn EUR 50 000 jirrapreżentaw biss 1,7 % tal-valur totali, iżda 55 % tan-numru totali ta’ kuntratti mogħtija mill-Parlament;

               40.

               Jinnota li f’termini ta’ valur, 67 % tal-kuntratti gew mogħtija skont proċeduri miftuħin (62 %) u proċeduri ristretti (5 %); jiddispjaċih madankollu li f’termini ta’ valur, 33 % tal-kuntratti ġew mogħtija skont proċedura negozjata; jitlob lis-Segretarju Ġenerali sabiex jispjega din iż-żieda meta mqabbla mas-snin mgħoddija;

               41.

               Jinnota madankollu li għall-2006 ma jistax issir tqabbil, kif jitlob l-Artikolu 54 tal-regoli ta’ implimentazzjoni tar-Regolament Finanzjarju, bejn in-numru ta’ kuntratti mogħtija tul is-sena n u s-sena n-1 mill-uffiċjal tal-awtorizzazzjoni b’delega, minħabba l-modifiki tar-regolamenti li saru tul is-sena konċernata, modifiki li ma jirrigwardawx il-kuntratti maħruġa mit-22 ta’ Awwissu ’l hawn; fl-2006 l-Parlament irrikorra għall-proċedura negozjata għal 74 kuntratt (2005: 136 kuntratt);

               42.

               Ifakkar li l-Awditur Intern għamel verifika tal-proċeduri tal-għoti tal-kuntratti fil-livell tal-istituzzjonijiet; jinnota bi pjaċir il-ftehim li ntlaħaq bejn l-Awditur Intern u s-servizzi dwar pjan ta’ azzjoni vast li jinkludi l-implimentazzjoni ta’ 144 azzjoni individwali; jinnota b’sodisfazzjon li wieħed mill-impenji prinċipali ta’ dan il-programm ta’ ħidma tal-Awditur Intern għall-2008 huwa li ssir verifika oħra tal-proċeduri għall-għoti ta’ kuntratti sabiex jiġi eżminat il-progress li jkun sar;

               43.

               Jitlob lis-Segretarju Ġenerali sabiex jispjega l-istat avvanzat tal-implimentazzjoni ta’ database rigward il-kuntratti skont l-Artikolu 95 tar-Regolament Finanzjarju; jinnota wkoll li r-Regolament Finanzjarju rivedut jipprevedi l-ħolqien ta’ bażi waħda ta’ data ċentrali amministrata mill-Kummissjoni għall-istituzzjonijiet kollha;

         Gruppi politiċi (eżami tal-kontijiet u proċeduri – Punt 4000 tal-baġit)

               44.

               Jerġa’ jisħaq li l-gruppi politiċi huma responsabbli għall-amministrazzjoni u l-użu tal-approprijazzjonijiet tal-baġit tal-Parlament li jingħataw u li l-ambitu ta’ azzjoni tas-servizz ta’ adwitjar intern tal-Parlament ma jestendix ruħu biex jinkludi l-kundizzjonijiet ta’ użu ta’ approprijazzjonijiet tal-Punt 4 0 0 0 tal-baġit;

               45.

               Jilqa’ b’sodisfazzjon li l-gruppi politiċi ppubblikaw ir-rapporti tar-reviżjoni esterna u l-kontijiet ta’ bilanċ għall-2006 fuq is-sit tal-intranet tal-Parlament;

               46.

               Jinnota li fl-2006 l-approprijazzjonijiet imdaħħla taħt il-Punt 4 0 0 0 tal-baġit intużaw kif ġej:

                              (f’eluf ta’ EUR)

                           Total disponibbli skont il-baġit 2006

                           70 900

                           Membri mhux affiljati

                           1 644

                           Ammonti disponibbli għall-gruppi

                           69 256

                           Grupp

                           Approprijazzjonijiet allokati mill-baġit tal-Parlament

                           Riżorsi proprji tal-gruppi u approprijazzjonijiet trasferiti

                           Nefqa fl-2006

                           Rata ta’ utilizzazzjoni tal-approprijazzjonijiet disponibbli

                           Limitu massimu ta’ trasferimenti (20)

                           Ammonti trasferiti għas-sena 2007

                           PPE-DE

                           18 088

                           7 203

                           16 345

                           64,6 %

                           9 044

                           8 947

                           PSE

                           13 989

                           6 934

                           14 191

                           67,8 %

                           6 995

                           6 732

                           ELDR/ALDE

                           6 526

                           3 145

                           6 383

                           66,1 %

                           3 263

                           3 263

                           Verts/ALE

                           2 836

                           1 157

                           2 716

                           68,0 %

                           1 418

                           1 278

                           GUE/NGL

                           2 582

                           1 265

                           3 189

                           77,5 %

                           1 426

                           928

                           UEN

                           1 896

                           454

                           1 863

                           79,3 %

                           948

                           487

                           IND/DEM

                           2 034

                           875

                           1 912

                           65,7 %

                           1 017

                           997

                           NI

                           1 384

                           260

                           1 222

                           74,3 %

                           692

                           136

                              Total

                           49 606

                           21 294

                           47 821

                           67,4 %

                           24 803

                           22 767

               47.

               Jinnota li l-awdituri esterni tal-partiti kkonfermaw li l-kontijiet tal-gruppi politiċi kienu konformi mad-dispożizzjonijiet statutorji, kif ukoll mal-istandards ta’ kontabilità internazzjonali;

               48.

               Jinnota li l-gruppi politiċi ma użax għajr medja ta’ 67,4 % tal-approprijazzjonijiet li kellhom għad-dispożizzjoni tagħhom (kontra s-66 % tal-2005 u l-74 % tal-2004);

               49.

               Jinnota li, fit-9 ta’ Lulju 2007, il-Bureau eżamina r-rapporti tal-gruppi politiċi dwar l-implimentazzjoni tal-baġit, kif ukoll ir-rapporti tal-awdituri rispettivi; jinnota f’dan il-kuntest li l-Bureau inkariga lill-uffiċjali responsabbli biex jiġbru rimbors mill-Grupp ALDE ta’ EUR 25 403,77 mill-approprijazzjonijiet li ma ntużawx billi dawn l-ammonti ma setgħux jiġu trasferiti;

         Il-partiti politiċi fil-livell Ewropew

               50.

               Jinnota li l-għeluq tal-kontijiet għas-sena baġitarja 2006 huwa kif jidher hawn taħt:

                              (EUR)

                           Partit (21)

                           Riżorsi proprji

                           Sussidji totali mill-PE

                           Dħul totali

                           Sussidji bħala % ta’ infiq eleġibbli (massimu 75 %)

                           PPE

                           1 106 891,41

                           2 914 059,56

                           4 020 950,97

                           72,5 %

                           PSE

                           932 781,81

                           2 580 000,00

                           3 512 781,81

                           71,49 %

                           ELDR

                           340 782,87

                           883 500,00

                           1 224 282,87

                           71,97 %

                           EFGP

                           240 204,29

                           581 000,00

                           821 204,29

                           71,20 %

                           GE

                           172 875,00

                           439 018,54

                           611 893,54

                           71,82 %

                           PDE

                           55 189,84

                           163 570,75

                           218 760,59

                           75 %

                           AEN

                           49 385,00

                           144 808,81

                           194 193,81

                           74,57 %

                           ADIE

                           59 513,36

                           125 016,22

                           184 529,58

                           75 %

                           EFA

                           69 665,67

                           220 913,67

                           290 579,34

                           75 %

                           EUD

                           47 597,22

                           29 670,24

                           77 267,46

                           62,59 %

                              Total

                           3 074 886,47

                           8 081 557,78

                           11 156 444,25

                           72,13 %

               51.

               Jenfasizza li l-fatt li l-awdituri esterni kkonfermaw li l-kontijiet tal-partiti kienu konformi mad-dispożizzjonijiet statutorji msemmijin fl-Artikoli 6, 7, 8 u 10 tar-Regolament (KE) Nru 2004/2003 tal-Parlament Ewropew u tal-Kunsill tal-4 ta’ Novembru 2003 dwar ir-regolamenti li jirregolaw il-partiti politiċi Ewropew u r-regoli dwar il-finanzjament tagħhom (22), u li l-kontijiet ippreżentaw stampa vera u fidila tas-sitwazzjoni finanzjarja tal-partiti politiċi fi tmiem is-sena finanzjarja 2006;

               52.

               Jilqa’ b’sodisfazzjon il-fatt li l-partiti politiċi fil-livell Ewropew laħqu livell għoli ta’ użu tal-approprijazzjonijiet disponibbli għalihom;

               53.

               Jinnota, madankollu li l-uffiċjal responsabbli ġie inkarigat sabiex:

                           —

                           jiġbor is-surplus ta’ EUR 248 953,91 mingħand il-PDE, EUR 215 498,59 mingħand l-AEN u EUR 69 317,14 mingħand l-ADIE u surplus ta’ EUR 24 799,11 mingħand l-EUD,

                           —

                           u jiġbor lura EUR 121 670,10 mingħand l-EUD u EUR 70 902,64 mingħand l-ADIE minħabba nuqqas ta’ konformità mal-Artikolu 3(1)(b) tar-Regolament (KE) Nru 2004/2003;

               54.

               Jistaqsi lis-Segretarju Ġenerali jekk dawn l-ammonti ġewx miġbura;

               55.

               Jinnota li l-awditur intern irreveda l-implimentazzjoni tad-dispożizzjonijiet li jirrigwardaw il-kontribuzzjonijiet għall-partiti politiċi fil-livell Ewropew u ħareġ ir-rapport tiegħu dwar dan f’Awwissu 2007; jinnota b’sodisfazzjon li dan wassal għal pjan ta’ azzjoni dettaljat li ġie aċċettat mill-amministrazzjoni; jitlob li r-riżultati ta’ din ir-reviżjoni jagħmlu parti mill-proċedura ta’ kwittanza 2007;

               56.

               Jinnota li l-baġit ta’ partit politiku Ewropew sa mill-2008 jista’ jiġi ffinanzjat sa 85 % mill-baġit tal-Parlament Ewropew (sa 75 % sa tmien l-2007); jenfasizza li dan il-livell ta’ sussidju mill-Parlament jitfa’ fuq il-partiti responsabbiltà akbar rigward l-attivitajiet tagħhom;

         L-allowances ta’ assistenza parlamentari

               57.

               Jinnota li l-Qorti tal-Awdituri sabet u kkritikat nuqqasijiet fil-qafas regolamentarju mwaqqaf mill-Bureau u li l-parti l-kbira tal-ammonti mogħti lill-Membri tal-Parlament permezz tal-allowances ta’ assistenza parlamentari ma ġietx appoġġjata aktar tard b’dokumenti ġustifikattivi suffiċjenti bħala evidenza tal-ispejjeż magħmula f’isem id-deputat; jirrikonoxxi, fl-istess waqt, l-isforz magħmul mill-Bureau u mill-amministrazzjoni fl-2007 biex tiġi indirizzata s-sitwazzjoni: Jilqa’ b’sodisfazzjon il-fatt li, għas-sena 2006, l-amministrazzjoni tindika li sal-aħħar tal-2007 irċeviet aktar minn 99 % tad-dokumenti ġustifikattivi;

               58.

               Josserva, madankollu, li għas-snin 2004 u 2005, l-amministrazzjoni setgħet tikseb biss 57 % u 51 % rispettivament tad-dokumenti meħtieġa; jinnota, f’dan il-kuntest, id-deċiżjoni politika li tiġi applikata r-regolamentazzjoni adottata fit-13 ta’ Diċembru 2006 retrospettivament għall-perjodu 2004-2005;

               59.

               Jixtieq li, rigward l-obbligu tagħhom li jipprovdu d-dokumenti ġustifikattivi għall-użu tal-allowances ta’ assistenza parlamentari tagħhom fl-2004 u fl-2005, il-Membri kollha jirċievu komunikazzjoni li tgħid jekk għadhomx iridu jippreżentaw dokumenti ġustifikattivi lill-amministrazzjoni għal dan il-perjodu jew jekk il-fajl tagħhom huwiex komplut;

               60.

               Jitlob lill-amministrazzjoni tiegħu biex tapplika b’mod korrett u konsistenti r- Regoli dwar il-ħlas tal-ispejjeż u l-allowances lill-Membri tal-Parlament Ewropew (23), u biex tidentifika malajr u b’mod immedjat kwalunkwe irregolaritajiet u qtugħ barra;

               61.

               Jitlob lill-ammnistrazzjoni biex tistabbilixxi proċedura b’komunikazzjoni mal-Membri li tkun aħjar u aktar viżibbli, li l-iskadenzi biex jintbagħtu d-dokumenti ġustifikattivi, kif stabbiliti fir-Regoli dwar il-ħlas tal-ispejjeż u l-allowances lill-Membri tal-Parlament Ewropew, jiġu rrispettati b’mod sistematiku, sabiex ikun assigurat li jingħataw b’mod li jikkonforma mal-proċedura u mal-kalendarju obbligatorju tal-Qorti tal-Awdituri għall-abbozzar tar-rapport annwali tiegħu, u konferma finali lill-Membri ladarba jkun ingħalaq il-fajl tagħhom;

               62.

               Iħeġġeġ lill-grupp ta’ ħidma tal-Bureau dwar l-Istatut tal-Membri biex jippreżenta l-konklużjonijiet tiegħu bil-għan li malajr ikun jista’ jingħata segwitu xieraq għall-osservazzjonijiet magħmula mill-awditur intern fir-rapport tiegħu dwar l-allowances ta’ assistenza parlamentari; Jikkonferma, fid-dawl tal-ħidma ta’ dan il-grupp u fil-kuntest ta’ regolamentazzjoni ġdida li għandha titwaqqaf mill-entitajiet politiċi konċernati, ir-responsabilità tal-amministrazzjoni li tiżgura li l-allowances ta’ assistenza parlamentari jingħataw b’rispett tal-prinċipji tal-immaniġġjar finanzjarju tajjeb, tal-legalità u tar-regolarità; Hu konxju tal-problemi u d-diffikultajiet biex l-allowances ta’ assistenza parlamentari jiġu armonizzati mal-leġiżlazzjoni soċjali u fiskali ta’ kull wieħed mis-27 Stat Membru; Jitlob li immedjatament jibdew in-negozjati meħtieġa mal-Istati Membri u mal-Gvern tal-Belġju; Jeżiġi li din l-operazzjoni kumplessa ma xxekkilx l-implimentazzjoni parallela ta’ regolamentazzjoni ġdida għall-allowances ta’ assistenza parlamentari;

               63.

               Jinnota li r-rapport tal-awditur intern jirrakkomanda evoluzzjoni f’żewġ stadji tal-kundizzjonijiet ta’ impjieg tal-assistenti parlamentari: fl-ewwel stadju, ir-relazzjoni kontrattwali bejn l-assistent(i) u l-Membru tkun ibbażata b’mod sistematiku fuq kuntratt ta’ impjieg li juża mudell ta’ kuntratt obbligatorju mtejjeb; fit-tieni stadju, l-għan ikun li jiġu integrati l-assistenti fil-kategorija ta’ staff koperti mis-sistema applikabbli għall-aġenti l-oħra tal-Komunitajiet Ewropej;

               64.

               Jiġbed l-attenzjoni li l-assistenza għall-membri titlob aktar flessibilità u mobilità, filwaqt li l-istatut il-ġdid għall-assistenti għandu jistipula standards minimi ta’ paga u drittijiet soċjali f’konformità mal-leġiżlazzjoni Ewropea applikabbli;

               65.

               Jieħu nota tad-deċiżjonijiet meħuda b’mod unanimu tal-Konferenza tal-Presidenti u tal-Bureau tas-6 u tal-10 ta’ Marzu 2008 rispettivament li

                           —

                           jistiednu lill-amministrazzjoni tiegħu biex tiżgura l-applikazzjoni u l-implimentazzjoni konsistenti tar-regoli interni tal-Parlament dwar ir-rimbors tal-ispejjeż tal-assistenza parlamentari,

                           —

                           jagħtu lis-Segretarju Ġenerali l-mandat biex jagħmel kuntatt mal-Kummissjoni u mal-Kunsill bl-għan li jiżgura l-possibilità ta’ sett ġdid ta’ regoli għall-assistenti tal-Membri permezz ta’ sistema emendata għall- istaff kuntrattwali, filwaqt li jippreserva l-libertà tal-Membri li jimpjegaw l-assistenti tagħhom u li jiddeterminaw b’mod indipendenti l-livell tas-salarju tagħhom,

                           —

                           jinkarigaw lill-grupp ta’ ħidma tiegħu dwar l-Assistenti u l-Fond għall-Pensjonijiet tal-Membri biex jevalwa, bħala kwistjoni ta’ urġenza, it-tħaddim tar-regoli eżistenti fid-dettall u, minħabba l-importanza tal-kwistjoni, biex iressaq proposti għal bidliet għar-regoli li hu jqis neċessarji;

                     Jinsisti li Membru tal-Kumitat għall-Kontroll tal-Baġit, bħala l-kumitat responsabbli għall-kwittanza, għandu jkun parti minn dan il-grupp ta’ ħidma bħala osservatur; Ifakkar lill-Bureau, f’dan il-kuntest, dwar il-kummenti tiegħu fir-rigward tat-Taqsima I – Parlament Ewropew magħmula fir-riżoluzzjoni tiegħu tal-25 ta’ Ottubru 2007 dwar l-abbozz tal-baġit ġenerali tal-Unjoni Ewropea għas-sena finanzjarja 2008 (24), u r-riżoluzzjoni tiegħu tas-26 ta’ Settembru 2006 b’kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2004, Taqsima I – Parlament Ewropew (25); jitlob lill-awtoritajiet kompetenti biex jirrapportaw lura lill-Kumitat għall-Kontroll tal-Baġit dwar il-progress miksub qabel it-tmiem tal-2008;

               66.

               Jinsisti b’mod partikolari li

                           —

                           bi qbil mal-paragrafu 76 tar-riżoluzzjoni tiegħu tas-26 ta’ Settembru 2006 msemmija hawn fuq, il-Parlament għandu jikkonkludi kuntratti qafas esklussivament ma’ intrapriżi fl-Istati Membri speċjalizzati fl-immaniġġjar, bi qbil mal-liġi nazzjonali applikabbli, ta’ kwistjonijiet fiskali u ta’ sigurtà soċjali relatati mal-kuntratti ta’ xogħol, u jistenna mill-amministrazzjoni tiegħu li tistabbilixxi skeda għall-implimentazzjoni sħiħa ta’ dak il-paragrafu sal-1 ta’ Settembru 2008;

                           —

                           peress li d-defiċjenzi skoperti mill-verifika interna jikkonċernaw primarjament kuntratti ma’ fornituri tas-servizz, temporanjament, sakemm tinstab soluzzjoni permanenti, il-kuntratti ma’ fornituri tas-servizz jiġu trattati mill-aġenti li jħallsu fl-Istati Membri; li l-aġenti li jħallsu jkunu responsabbli li l-kuntratti tal-fornituri tas-servizz josservaw il-leġiżlazzjoni fiskali u dwar is-sigurtà soċjali tal-Istat Membru kkonċernat, u mar-Regoli dwar il-ħlas tal-ispejjeż u l-allowances lill-Membri tal-Parlament Ewropew, filwaqt li dawn tal-aħħar għad iridu jiġu mmodifikati għal dan l-iskop; u li l-ebda kuntratt tal-fornitur tas-servizz li ma josservax dawn id-dispożizzjonijiet ma jkun aċċettat;

                           —

                           l-amministrazzjoni tiegħu tkun f’pożizzjoni fejn tkun tista’ tipprova lill-Qorti tal-Awdituri liema ammonti ġew imħallsa mill-Membri lill-assistenti, lill-aġenti li jħallsu u lill-fornituri tas-servizz tagħhom, u b’liema kundizzjonijiet;

                           —

                           ma jiġux impjegati qraba tal-Membri;

                           —

                           in-nuqqas ta’ osservanza mal-leġiżlazzjoni nazzjonali jew mar- Regoli dwar il-ħlas tal-ispejjeż u l-allowances lill-Membri tal-Parlament Ewropew iwassal awtomatikament għas-sospensjoni tal-ħlasijiet u għall-irkupru ta’ ammonti mħallsa li ma kellhomx jitħallsu;

               67.

               Jitlob li l-miżuri ta’ applikazzjoni tal-Istatut tal-Membri tal-Parlament Ewropew (26) li għandhom effett finanzjarju jiġu ppreżentati uffiċjalment lill-Kumitat għall-Kontroll tal-Baġit għal opinjoni preliminari;

               68.

               Jilqa’ b’sodisfazzjoni il-fatt li l-Bureau, fil-25 ta’ Settembru 2006, approva l-Kodiċi dwar l-assistenti u t-trainees parlamentari fil-Parlament Ewropew u li l-Membri kollha rċevew kopja ta’ dan il-Kodiċi;

               69.

               Jitlob lis-Segretarju Ġenerali tiegħu biex jinforma lill-Kumitat għall-Kontrol tal-Baġit sa tmiem Settembru 2008 bl-għadd ta’ ordnijiet ta’ rkupru maħruġa u bl-ammont totali involuti;

         Fond ta’ pensjoni volontarja

               70.

               Jinnota li, f’Novembru 2006, il-Fond ta’ pensjoni voluntarja kellu 659 membru; jinnota li l-ħlas ta’ kull xahar fil-fond għal kull Membru tela’ għal EUR 3 354,21 u kien magħmul minn: terz, jiġifieri EUR 1 118,07, imħallas mill-Membru u bħalissa mnaqqas mill-allowance tiegħu għall-ispejjeż; u żewġ terzi, jiġifieri EUR 2 236,14 imħallsa mill-Parlament;

               71.

               Jiġbed l-attenzjoni għall-punti rigward it-trasparenza u s-sorsi tad-dħul imqajma fir-riżoluzzjoni tiegħu tal-24 ta’ April 2007 msemmija hawn fuq;

               72.

               Jinnota li d-defiċit attwarjali tal-Fond ta’ pensjoni voluntarja (li ilu jeżisti mill-2001) niżel minn ta’ EUR 43 756 745 fl-2004 u EUR 28 875 471 fl-2005 għal EUR 26 638 000 fl-2006, u b’hekk itejbet il-qagħda tal-iffinanzjar attwarjali (76,8 % fl-2004, 86,1 % fl-2005 u 88,4 % fl-2006); jenfasizza li, matul dawn l-aħħar snin, il-boroż kienu instabbli ħafna u li, għalhekk, ma hemm l-ebda ċertezza dwar id-direzzjoni li se jieħu d-defiċit attwarjali tal-fond; f’dan il-kuntest, jenfasizza li l-fond investa sa 73 % f’ishma; jiġbed l-attenzjoni li d-defiċit attwarjali kellu jiġi aġġornat mill-amministraturi tal-fond sal-aħħar ta’ Diċembru 2007, qabel il-15 ta’ Marzu 2008;

               73.

               Jiġbed l-attenzjoni tal-Bureau tiegħu dwar il-paragrafu 84 tar-riżoluzzjoni msemmija hawn fuq tal-24 ta’ April 2007, li jgħid li ġie adottat wara d-dħul fis-seħħ tal-Istatut tal-Membri Parlamentari, il-fond ta’ pensjoni voluntarja kellu jillimita ruħu li jonora d-drittijiet eżistenti (miksuba f’Ġunju 2009), li jfisser la l-Membru attwali u lanqas l-imsieħba l-oħra m’huma se jkunu jistgħu jibqgħu iħallsu l-kontribut tagħhom fil-fond;

               74.

               Kien sorpriż bir-rakkomandazzjoni riċenti tal-Konferenza tal-Presidenti tat-13 ta’ Marzu 2008, wara li kienet ikkonsultata mill-grupp ta’ ħidma tal-Bureau dwar l-Istatut tal-Membri, l-assistenti u l-fond ta’ pensjoni, li l-membri tal-Fond tal-Pensjoni Volontarja xorta jistgħu jiksbu drittijiet ġodda għal pensjoni ladarba l-Istatut tal-Membru jidħol fis-seħħ; ifakkar lill-Bureau, bħala l-korp li jieħu d-deċiżjonijiet f’din iz-zona ta’ volontà politika tal-Parlament, kif wera fir-riżoluzzjoni tiegħu dwar il-kwittanza fir-rigward tal-implimentazzjoni tal-baġit tal-Parlament għas-snin finanzjarji 52004 u 2005, li l-attivitajiet tal-Fond ta’ Pensjoni Volontarja għandhom jitneħħew bil-mod b’mod effettiv u jiġu limitati għall-onorar ta’ drittijiet miksuba ladarba l-Istatut tal-Membri jidħol fis-seħħ; jinsisti li l-grupp ta’ ħidma tal-Bureau jipprepara l-miżuri neċessarji skont id-deċiżjonijiet tal-Parlament;

         It-tħejjija tal-implimentazzjoni tat-Trattat ta’ Liżbona

               75.

               Ifakkar li fl-2006 l-Parlament ried “li jkun eżaminat jekk jaqbilx li tiġi modifikata l-istruttura tal-amministrazzjoni tiegħu jew li jingħata appoġġ ikbar għall-attivitajiet bażiċi tiegħu sabiex jiġu ottimizzati l-ħidmiet tal-istituzzjoni” (27); Ifakkar ukoll li fl-istess waqt, huwa qies “li ż-żieda tar-responsabiltajiet tal-Parlament Ewropew fid-deċiżjonijiet leġiżlattivi teħtieġ l-appoġġ ta’ riżorsi ferm aktar importanti għal din l-attività ċentrali” (28);

               76.

               Jinnota r-reazzjoni tal-amministrazzjoni tiegħu dwar l-implimentazzjoni tal-ftehima interistituzzjonali dwar regolamentazzjoni aħjar;

               77.

               Jisħaq, barra minn dan, li t-Trattat ta’ Liżbona jwessa’ l-kamp ta’ applikazzjoni tal-kodeċiżjoni b’mod konsiderevoli, u se ssir il-proċedura leġiżlattiva standard, u li l-Parlament, b’hekk, se jsir ko-leġiżlatur, fuq l-istess livell, għal 95 % tal-leġiżlazzjoni Ewropea;

               78.

               Jitlob lill-amministrazzjoni, fid-dawl ta’ dan, biex, qabel it-30 ta’ Novembru 2008, tippreżenta:

                           —

                           tabella ta’ persuni li jaħdmu fil-Parlament (uffiċjali u aġenti oħra) skont il-grad, id-direttorat ġenerali, in-nazzjonalità u s-sess, flimkien ma’ evalwazzjoni,

                           —

                           analiżi tal-mod li bih il-baġit għall-istħarriġ intuża fid-direttorati ġenerali;

               79.

               Ifakkar li matul il-proċedura baġitarja tal-2007, il-Parlament Ewropew stieden lill-Kummissjoni biex twettaq evalwazzjoni fuq medda ta’ żmien medju tal-ħtiġijiet tagħha rigward l-istaff u biex tipprovdi rapport dettaljat dwar l-istaff ta’ appoġġ tagħha u l-funzjonijiet ta’ koordinazzjoni tiegħu; Jistieden lill-amministrazzjoni tiegħu sabiex twettaq evalwazzjoni tal-istaff tagħha fuq din il-bażi u billi tuża l-istess strumenti; Jixtieq li jsir rapport ta’ evalwazzjoni u li jiġi indirizzat lill-Kumitat għall-Kontroll tal-Baġit f’mument li jkun opportun għall-kwittanza tal-2007; Jixtieq, f’dan il-kuntest, li jkun jaf kemm huwa l-għadd ta’ uffiċjali u ta’ aġenti oħra li għandhom l-irwol li jgħinu lill-Parlamentari fil-ħidma tagħhom ta’ ko-leġiżlaturi, kemm huwa l-għadd ta’ aġenti li jaħdmu għad-delegazzjonijiet parlamentari u ta’ dawk li jiżguraw l-appoġġ amministrattiv tal-Parlament;

         Segwitu għall-kwittanza tal-2005

               80.

               Jilqa’ b’sodisfazzjon it-tnaqqis fl-istima tal-ispejjeż tal-operat minħabba l-ħtieġa ta’ manutenzjoni ta’ aktar minn post wieħed tax-xogħol, minn EUR 203 000 000 għall-2002 għal EUR 155 000 000 għall-2007; jenfasizza li dan jirrappreżenta tnaqqis ta’ kważi 24 % fuq il-perjodu ta’ ħames snin; jistieden lill-amministrazzjoni tiegħu biex tkompli bil-proċess ta’ razzjonalizzazzjoni; jisħaq li r-rekwiżit biex jinżammu diversi postijiet tax-xogħol hu stipulat fit-Trattati; iqis li għandu jkun hemm koordinazzjoni mill-aqwa bejn dawn il-postijiet tax-xogħol; jenfasizza li ċ-ċittadini ma jifhmux għaliex il-Parlament għandu jżomm tliet postijiet tax-xogħol;

               81.

               Jinnota t-tweġiba tal-amministrazzjoni tiegħu (29) dwar il-possibilità li tinħoloq awtorità Ewropea għall-bini li tistqarr li l-ħolqien ta’ uffiċċju wieħed kbir li jibni u jiġbor fih il-lokali tal-istituzzjonijiet u l-organi lokali tal-istituzzjonijiet u organi tal-Unjoni Ewropea ma jesprimix ix-xewqat murija li jkun hemm ekonomija u amministrazzjoni aħjar; jisħaq, fl-istess ħin, li hemm ix-xewqa għal kooperazzjoni iktar mill-qrib;

               82.

               Jinnota li ebda progress ma seta’ jsir dwar żvilupp fin-negozjati mal-Gvern Belġjan dwar l-art okkupata mill-bini D4 u D5 u l-futur tagħha; jitlob lill-Viċi-President responsabbli għall-bini biex jikkuntattja lill-Gvern Belġjan il-ġdid mill-iktar fis possibbli;

               83.

               Jinnota l-progress li sar biex ikun hemm segwitu għat-talbiet biex jinħoloq pjan Kjoto-Plus; ifakkar li fit-18 ta’ Ġunju 2007 l-Bureau:

                           —

                           stieden lis-Segretarju Ġenerali biex iniedi sejħa għall-offerti biex issir evalwazzjoni tal-ammont ta’ CO2 ikkawżat mill-Parlament Ewropew,

                           —

                           ħa nota u approva r-reviżjoni mid-Direttorat tal-miri ambjentali u ta’ attivitajiet kruċjali għall-ġejjieni,

                           —

                           adotta l-kalendarju tal-fażijiet futuri tal-EMAS,

                           —

                           talab lis-Segretarju biex jistabbilixxi pjan ta’ azzjoni dettaljat,

                           —

                           iddeċieda li jinħoloq grupp ta’ ħidma responsabbli biex jimmoniterja l-emmissjonijiet ta’ CO2 u li dan ikun magħmul minn żewġ membri tal-Bureau li jinħatru fi stadju aktar tard tal-proċess EMAS,

                           —

                           approva l-prinċipju li jiġu inklużi fl-EMAS l-inizjattivi kollha ambjentali u jaqbel mal-ħtiega li tiġi żgurata d-disponibilità ta’ riżorsi biex l-EMAS titjib;

               84.

               Jitlob li kull progress ieħor li jsir jiġi mgħarraf bih il-Kumitat għall-Kontroll tal-Baġit;

         Il-multilingwiżmu

               85.

               Jenfasizza l-importanza akbar ta’ kodiċi ta’ kondotta dwar il-multilingwiżmu fix-xogħol parlamentari tal-Membri; jinsab imħaseb dwar il-fatt li ż-żewġ rapporti ta’ kull sitt xhur tal-2006 dwar l-implimentazzjoni tal-kodiċi ta’ kondotta kixfu nuqqasijiet fl-użu effikaċi tas-servizz tal-interpretazzjoni; Jinnota, għalhekk, li l-approprijazzjonijiet disponibbli ma ntużawx bl-aktar mod ekonomiku u li s-setturi l-aktar milquta minn dan in-nuqqas kienu l-kumitati u d-delegazzjonijiet parlamentari, kif ukoll il-gruppi politiċi; jitlob, f’dan il-kuntest u fid-dawl tar-rapport dwar il-multilingwiżmu adottat fil-5 ta’ Settembru 2006, għalhekk lis-Segretarju Ġenerali sabiex isib soluzzjoni komuni mal-utenti;

         Il-politika għall-informazzjoni u għall-komunikazzjoni

               86.

               Ifakkar li fil-qafas tal-politika għall-informazzjoni u għall-komunikazzjoni tal-Parlament, l-attivitajiet infirxu aktar u li nħolqu strumenti ġodda ta’ informazzjoni li kellhom impatt finanzjarju konsiderovoli fuq il-Baġit 2006 (ċentru għall-viżitaturi, Web TV, stallazzjonijiet awdjoviżwali); jitlob lis-Segretarju Ġenerali sabiex jippreżenta rapport dwar l-implimentazzjoni u l-evalwazzjoni tal-politika għall-informazzjoni u l-komunikazzjoni u li dan isir qabel tmiem ix-xahar ta’ Lulju 2008;

         It-teknoloġiji tal-informazzjoni

               87.

               Jenfasizza l-importanza tat-teknoloġiji tal-informazzjoni għall-Parlament b’mod ġenerali u b’mod partikulari għax-xogħol tal-Parlament; jiddispjaċih li t-titjib li sar kien iffukat fuq il-preżentazzjoni tal-istituzzjoni fuq l-Internet u l-intranet, aktar milli fuq il-possibilità li jagħmel aktar komdu u effikaċi x-xogħol ta’ leġiżlazzjoni;

         Affarijiet oħra

               88.

               Jitlob lis-Segretarju Ġenerali biex jibgħat lill-Kumitat għall-Baġits u lill-Kumitat għall-Kontroll tal-Baġit kopji tar-rapporti kollha tal-Bureau, inklużi r-rapporti tal-gruppi ta’ ħidma, kif ukoll tal-Konferenza tal-Presidenti, li jkollhom impatt finanzjarju;

               89.

               Jinnota li ġiet solvuta l-kwistjoni dwar id-differenza ta’ 4 136 125 Franki Belġjani li nstabet fl-1982 bejn flus kontanti u l-ammonti korrispondenti u għalhekk din se tagħmel parti mill-kwittanza għall-baġit tal-2007;

         Konklużjonijiet tad-diskussjonijiet dwar l-abbozz ta’ rapport fil-kumitat

               90.

               Jerġa’ jiġbed l-attenzjoni għall-importanza tal-prijoritajiet tal-baġit għall-proċedura tal-kwittanza u jkompli jqis li, fl-istess ħin, l-effett tal-proċedura tal-kwittanza hu ta’ importanza kbira għall-proċedura baġitarja; jilqa’ b’sodisfazzjon, għalhekk, il-fatt li l-kooperazzjoni mill-qrib bejn il-Kumitat għall-Baġits u l-Kumitat għall-Kontroll tal-Baġit tkompli tikber fl-importanza bit-Trattat ta’ Liżbona;

               91.

               Jilqa’ b’sodisfazzjon il-progress li sar fl-implimentazzjoni tal-prijoritajiet tal-baġit għall-2006; Se jkompli jara, madankollu, kif jiżgura li jintlaħqu l-prijoritajiet kollha;

               92.

               Jinnota r-rapport (kunfidenzjali) tal-Awditur Intern dwar il-PAA, li jeżamina s-sistema interna ta’ kontroll f’dan il-qasam u jissuġġerixxi xi titjib li jista’ jsir; jenfasizza li l-amministrazzjoni tiegħu kkooperat bis-sħiħ u bil-miftuħ mar-rapporteur fil-fażijiet kollha tal-produzzjoni tal-abbozz ta’ rapport; jenfasizza, barra minn hekk, li l-Uffiċċju Ewropew ta’ Kontra l-Frodi (l-OLAF) u l-Qorti tal-Awdituri ġew mistiedna biex jeżaminaw ir-rapport tal-verifika interna u biex jieħdu azzjoni xierqa dwar il-konklużjonijiet tagħhom; jiddispjaċih għall-ksur tad-dispożizzjonijiet ta’ kunfidenzjalità stipulati fir-Regoli ta’ Proċedura tal-Parlament u għall-pubblikazzjoni ta’ interpretazzjonijiet personali u politiċi ta’ informazzjoni kunfidenzjali; iqis dawk l-interpretazzjonijiet bħala li jagħtu impressjoni qarrieqa tal-għanijiet u l-konklużjonijiet tar-rapport;

               93.

               Jitlob lill-korpi kompetenti tiegħi biex jieħdu l-miżuri xierqa bl-għan li, bi qbil mal-Anness VII, Taqsima A, paragrafu 1, subparagrafu 4 tar-Regoli ta’ Proċedura tal-Parlament, ir-regoli dwar l-ipproċessar amministrattiv ta’ dokumenti kunfidenzjali, approvati mill-Burearu fit-13 ta’ Novembru 2006, jiġu adottati mill-plenarja sal-proċedura ta’ kwittanza fir-rigward tas-sena finanzjarja 2007;

               94.

               Jiddispjaċih dwar in-nuqqas ta’ progress fin-negozjati mal-Gvern Belġjan dwar l-art għall-Binjiet D4 u D5 u għall-iżvilupp tas-sit; iħeġġeġ lill-Gvern Belġjan biex jirrispetta l-impenn politiku sod li ta lill-Parlament.

      (1)  ĠU L 78, 15.3.2006.

      (2)  ĠU C 274, 15.11.2007, p. 1.

      (3)  ĠU C 318, 29.12.2007.

      (4)  ĠU C 273, 15.11.2007, p. 1.

      (5)  ĠU C 274, 15.11.2007, p. 130.

      (6)  ĠU L 248, 16.9.2002, p. 1.

      (7)  PE 349.540/Bur/ann/def.

      (8)  ĠU C 320 E, 15.12.2005, p. 156.

      (9)  ĠU C 273, 15.11.2007, punt 10.6.

      (10)  ĠU L 177, 6.7.2007, p. 3.

      (11)  ĠU L 187, 15.7.2008, p. 3.

      (12)  Deċiżjoni 2005/684/KE, Euratom tal-Parlament Ewropew tat-28 ta’ Settembru 2005 li tadotta l-Istatut għall-Membru tal-Parlament Ewropew (ĠU L 262, 7.10.2005, p. 1).

      (13)  L-Artikolu 276(1) tat-Trattat tal-KE.

      (14)  ĠU C 320 E, 15.12.2005, p. 156.

      (15)  ĠU C 318, 29.12.2007, p. 3.

      (16)  ĠU C 273, 15.11.2007, punt 10.6.

      (17)  ĠU C 273, 15.11.2007, punt 10.12.

      (18)  Paragrafu 5 tar-riżoluzzjoni tiegħu tal-24 ta’ April 2007 msemmija hawn fuq.

      (19)  Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 1).

      (20)  bi qbil mal-Artikolu 2(1)(6) tar-Regoli dwar l-użu tal-approprijazzjonijiet mill-punt baġitarju 4 0 0 0.

      (21)  PPE: Partit Popolari Ewropew; PSE: Partit tas-Soċjalisti Ewropej: ELDR: Partit Ewropew tal-Liberali, Demokratiċi u Riformisti; EFPG: Alleanza Ħielsa tal-Ħodor Ewropej; GE: Partit tax-Xellug Ewropew; PDE: Partit Demokratiku Ewropew; AEN: Unjoni għall-Ewropa tan-Nazzjonijiet; ADIE: Alleanza tad-Demokratiċi Indipendenti Ewropej; EFA: Alleanza Ħielsa Ewropea; EUD: Demokratiċi tal-UE.

      (22)  ĠU L 297, 15.11.2003, p. 1.

      (23)  Dokument PE 113.116/BUR./rev. XXIV/03-2007 tal-1 ta’ Marzu 2007.

      (24)  Testi Adottati, P6_TA(2007)0474, speċjalment il-paragrafi 23 u 24.

      (25)  ĠU L 177, 6.7.2007, p. 3, paragrafi 73 sa 79.

      (26)  PE 388.087/BUR/GT/REV 10.

      (27)  ĠU C 320 E, 15.12.2005, p. 156, paragrafu 19.

      (28)  ĠU C 320 E, 15.12.2005, p. 156, paragrafu 20.

      (29)  Ittra tas-Segretarju Ġenerali tat-29 ta’ Ottubru 2007 (317 124).


title: Is-saħħa numerika tal-kumitati Deċiżjoni tal-Parlament Ewropew tal- 15 ta' Lulju 2009 dwar is-saħħa numerika tal-kumitati

text:
               19.8.2010

               MT

               Il-Ġurnal Uffiċjali tal-Unjoni Ewropea

               CE 224/34

         L-Erbgħa, 15 ta' Lulju 2009Is-saħħa numerika tal-kumitati
   P7_TA(2009)0001
   Deċiżjoni tal-Parlament Ewropew tal-15 ta' Lulju 2009 dwar is-saħħa numerika tal-kumitati
   2010/C 224 E/10

      Il-Parlament Ewropew,
   wara li kkunsidra l-proposta tal-Konferenza tal-Presidenti,
   wara li kkunsidra d-deċiżjoni tiegħu tas-6 ta' Mejju 2009 dwar i l-poteri u r-reponsabbilitajiet tal-kumitati permanenti (1),
   wara li kkunsidra l-Artikolu 183 tar-Regoli ta' Proċedura tiegħu,

               1.

               Iddeċieda li s-saħħa numerika tal-kumitati għandha tkun kif ġej:

                           I.

                           Kumitat għall-Affarijiet Barranin: 76 membru

                           II.

                           Kumitat għall-Iżvilupp 30 membru

                           III.

                           Kumitat għall-Kummerċ Internazzjonali: 29 membru

                           IV.

                           Kumitat għall-Baġits 44 membru

                           V.

                           Kumitat għall-Kontroll tal-Baġit 29 membru

                           VI.

                           Kumitat għall-Affarijiet Ekonomiċi u Monetarji: 48 membru

                           VII.

                           Kumitat għall-Impjiegi u l-Affarijiet Soċjali: 50 membru

                           VIII.

                           Kumitat għall-Ambjent, is-Saħħa Pubblika u s-Sikurezza tal-Ikel: 64 membru

                           IX.

                           Kumitat għall-Industrija, ir-Riċerka u l-Enerġija: 55 membru

                           X.

                           Kumitat għas-Suq Intern u l-Ħarsien tal-Konsumatur 39 membru

                           XI.

                           Kumitat għat-Trasport u t-Turiżmu: 45 membru

                           XII.

                           Kumitat għall-Iżvilupp Reġjonali: 49 membru

                           XIII.

                           Kumitat għall-Agrikoltura u għall-Iżvilupp Rurali: 45 membru

                           XIV.

                           Kumitat għas-Sajd: 24 membru

                           XV.

                           Kumitat għall-Kultura u l-Edukazzjoni: 32 membru

                           XVI.

                           Kumitati għall-Affarijiet Legali: 25 membru

                           XVII.

                           Kumitat għall-Libertajiet Ċivili, il-Ġustizzja u l-Intern: 55 membru

                           XVIII.

                           Kumitati għall-Affarijiet Kostituzzjonali: 25 membru

                           XIX.

                           Kumitat għad-Drittijiet tan-Nisa u l-Ugwaljanza bejn is-Sessi: 35 membru

                           XX.

                           Kumitat għall-Petizzjonijiet: 35 membru
                           Sottokumitat għad-Drittijiet tal-Bniedem: 30 membru
                           Sottokumitat dwar is-Sigurtà u d-Difiża: 30 membru;

               2.

               Jiddeċiedi, b'referenza għad-deċiżjoni tal-Konferenza tal-Presidenti tad-9 ta' Lulju 2009 dwar il-kompożizzjoni tal-Bureaux tal-Kumitati, li l-Bureaux tal-Kumitati jistgħu jikkonsistu minn sa erba' viċi-presidenti;

               3.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni, biex ikunu infurmati.

      (1)  Testi Adottati, P6_TA(2009)0348.


title: 2014/786/UE: Deċiżjoni tal-Kunsill tas- 7 ta' Novembru 2014 dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat Konġunt taż-ŻEE dwar emenda tal-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Galileo)

text:
                  13.11.2014

                  MT

                  Il-Ġurnal Uffiċjali tal-Unjoni Ewropea

                  L 328/49

            DEĊIŻJONI TAL-KUNSILL
      tas-7 ta' Novembru 2014
      dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat Konġunt taż-ŻEE dwar emenda tal-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Galileo)

         (2014/786/UE)

      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 172 flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, fost l-oħrajn, il-Protokoll 31 tal-Ftehim ŻEE.

                  (3)

                  Il-Protokoll 31 tal-Ftehim ŻEE fih dispożizzjonijiet u arranġamenti dwar kooperazzjoni f'oqsma speċifiċi li ma jagħmlux parti mill-erba' libertajiet.

                  (4)

                  Huwa xieraq li l-kooperazzjoni tal-Partijiet Kontraenti tiġi estiża għall-Ftehim ŻEE sabiex jinkludi d-Deċiżjoni Nru 1104/2011/UE tal-Parlament Ewropew u tal-Kunsill (3).

                  (5)

                  Għalhekk, il-Protokoll 31 tal-Ftehim ŻEE għandu jiġi emendat skont dan.

                  (6)

                  Il-pożizzjoni tal-Unjoni fi ħdan il-Kumitat Konġunt taż-ŻEE għandha għalhekk tkun ibbażata fuq l-abbozz ta' deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet, għandha tkun ibbażata fuq l-abbozz ta' deċiżjoni tal-Kumitat Konġunt taż-ŻEE mehmuż ma' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, is-7 ta' Novembru 2014.

               Għall-Kunsill

               Il-President

            P. C. PADOAN

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  Id-Deċiżjoni Nru 1104/2011/UE tal-Parlament Ewropew u tal-Kunsill tal-25 ta' Ottubru 2011 dwar ir-regoli ta' aċċess għas-servizz pubbliku regolat offrut mis-sistema dinjija ta' navigazzjoni bis-satellita li ġiet stabbilita taħt il-programm Galileo (ĠU L 287, 4.11.2011, p. 1).

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2014
         ta'
         li temenda l-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikoli 86 u 98 tiegħu,
         Billi:

                     (1)

                     In-Norveġja ħadet sehem u kkontribwixxiet finanzjarjament għall-attivitajiet tal-Programmi tal-GNSS Ewropej li jirriżultaw mir-Regolament (KE) Nru 683/2008 tal-Parlament Ewropew u tal-Kunsill (1) u se tkompli tipparteċipa u tikkontribwixxi finanzjarjament għall-attivitajiet li jirriżultaw mir-Regolament (UE) Nru 1285/2013 (2) permezz tal-inklużjoni ta' dawk ir-Regolamenti fil-Protokoll 31 tal-Ftehim ŻEE.

                     (2)

                     In-Norveġja u l-Islanda għandhom interess fis-servizzi kollha li se jiġu offruti mis-sistema stabbilita skont il-programm Galileo, inkluż is-Servizz Pubbliku Regolat (“PRS”).

                     (3)

                     Huwa għalhekk xieraq li l-kooperazzjoni tal-Partijiet Kontraenti tal-Ftehim ŻEE tiġi estiża sabiex tinkludi d-Deċiżjoni Nru 1104/2011/UE tal-Parlament Ewropew u tal-Kunsill tal-25 ta' Ottubru 2011 dwar ir-regoli ta' aċċess għas-servizz pubbliku regolat offrut mis-sistema dinjija ta' navigazzjoni bis-satellita li ġiet stabbilita taħt il-programm Galileo (3).

                     (4)

                     In-Norveġja tista' ssir parteċipanta fil-PRS soġġett għall-kundizzjonijiet imsemmija fl-Artikolu 3(5) tad-Deċiżjoni 1104/2011/UE.

                     (5)

                     Il-Ftehim bejn ir-Renju tan-Norveġja u l-Unjoni Ewropea dwar il-proċeduri ta' sigurtà għall-iskambju ta' informazzjoni klassifikata (4), li ġie ffirmat fit-22 ta' Novembru 2004, japplika mill-1 ta' Diċembru 2004.

                     (6)

                     Il-Ftehim ta' Kooperazzjoni dwar in-Navigazzjoni bis-Satellita bejn l-Unjoni Ewropea u l-Istati Membri tagħha u r-Renju tan-Norveġja (5), li ġie ffirmat fit-22 ta' Settembru 2010, japplika provviżorjament mill-1 ta' Mejju 2011.

                     (7)

                     Il-Protokoll 31 tal-Ftehim ŻEE għandu għalhekk jiġi emendat sabiex jippermetti din il-kooperazzjoni estiża.

               ADOTTA DIN ID-DEĊIŻJONI:
         Artikolu 1
         Il-paragrafu li ġej jiddaħħal wara l-paragrafu 8c fl-Artikolu 1 tal-Protokoll 31 tal-Ftehim ŻEE:

                        “8d.

                                    (a)

                                    L-Istati tal-EFTA jipparteċipaw fl-attivitajiet li jistgħu jirriżultaw mill-att tal-Unjoni li ġej:

                                                —

                                                   32011 D 1104: Id-Deċiżjoni Nru 1104/2011/UE tal-Parlament Ewropew u tal-Kunsill tal-25 ta' Ottubru 2011 dwar ir-regoli ta' aċċess għas-servizz pubbliku regolat offrut mis-sistema dinjija ta' navigazzjoni bis-satellita li ġiet stabbilita taħt il-programm Galileo (ĠU L 287, 4.11.2011, p. 1).

                                    (b)

                                    L-Istati tal-EFTA jistgħu jsiru parteċipanti fil-PRS soġġett għall-konklużjoni tal-ftehimiet imsemmija fl-Artikolu 3(5)(a) u (b) tad-Deċiżjoni 1104/2011/UE.

                                    (c)

                                    Il-parteċipazzjoni tal-Istati tal-EFTA f'diversi kumitati u gruppi ta' esperti relatati mal-PRS għandha tiġi indirizzata fir-regoli ta' proċedura korrispondenti tagħhom.

                                    (d)

                                    L-Artikolu 10 tad-Deċiżjoni 1104/2011/UE ma għandux japplika għall-Istati tal-EFTA.

                                    (e)

                                    Dan il-paragrafu ma għandux japplika għal-Liechtenstein.

                                    (f)

                                    Fir-rigward tal-Islanda, dan il-paragrafu għandu jiġi sospiż sakemm jiġi deċiż mod ieħor mill-Kumitat Konġunt taż-ZEE.”

         Artikolu 2
         Din id-Deċiżjoni għandha tidħol fis-seħħ fil-jum wara l-aħħar notifika skont l-Artikolu 103(1) tal-Ftehim ŻEE (*).
         Artikolu 3
         Din id-Deċiżjoni għandha tiġi ppubblikata fit-Taqsima ŻEE u fis-Supplement taż-ŻEE ta' Il-Ġurnal Uffiċjali tal-Unjoni Ewropea.

            Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  għall-Kumitat Konġunt taż-ŻEE

            (1)  ĠU L 196, 24.7.2008, p. 1.

            (2)  ĠU L 347, 20.12.2013, p. 1.

            (3)  ĠU L 287, 4.11.2011, p. 1.

            (4)  ĠU L 362, 9.12.2004, p. 29.

            (5)  ĠU L 283, 29.10.2010, p. 12.

            (*)  [Mhumiex indikati rekwiżiti kostituzzjonali.] [Huma indikati rekwiżiti kostituzzjonali.]


title: Deċiżjoni tal-Kunsill 2011/173/PESK tal- 21 ta' Marzu 2011 dwar miżuri restrittivi fid-dawl tas-sitwazzjoni fil-Bosnja-Ħerzegovina

text:
               22.3.2011

               MT

               Il-Ġurnal Uffiċjali tal-Unjoni Ewropea

               L 76/68

         DEĊIŻJONI TAL-KUNSILL 2011/173/PESK
   tal-21 ta' Marzu 2011
   dwar miżuri restrittivi fid-dawl tas-sitwazzjoni fil-Bosnja-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Billi:

               (1)

               Fl-14 ta' Diċembru 2010, il-Kunsill ikkonferma d-determinazzjoni tiegħu li jappoġġa l-Ftehim ta' Qafas Ġenerali għall-Paċi Dayton/Paris u li huwa lest jikkunsidra proposti għat-tisħiħ tal-kapaċità tal-Unjoni li tikkomunika b'mod effettiv mal-Bosnja-Ħerzegovina f'dan ir-rigward.

               (2)

               F'dan il-kuntest, għandhom jiġu imposti miżuri restrittivi kontra ċerti persuni fiżiċi u ġuridiċi li l-attivitajiet tagħhom jheddu s-sovranità, l-integrità territorjali, l-ordni kostituzzjonali u l-personalità internazzjonali tal-Bosnja-Ħerzegovina, jheddu serjament is-sitwazzjoni ta' sigurtà jew jheddu l-Ftehim ta' Qafas Ġenerali għall-Paċi u l-Annessi tiegħu.

               (3)

               Hija meħtieġa aktar azzjoni mill-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   Artikolu 1
   1.   L-Istati Membri għandhom jieħdu l-miżuri meħtieġa biex jipprevjenu d-dħul, jew it-transitu, fit-territorji tagħhom tal-persuni li l-attivitajiet tagħhom:

               (a)

               jheddu s-sovranità, l-integrità territorjali, l-ordni kostituzzjonali u l-personalità internazzjonali tal-Bosnja-Ħerzegovina;

               (b)

               jheddu serjament is-sitwazzjoni ta' sigurtà fil-Bosnja-Ħerzegovina; jew

               (c)

               jheddu l-Ftehim ta' Qafas Ġenerali għall-Paċi Dayton/Paris u l-Annessi tiegħu, inklużi l-miżuri stabbiliti fl-implimentazzjoni tal-Ftehim imsemmi,

         u l-persuni assoċjati magħhom, kif elenkati fl-Anness.
   2.   Il-paragrafu 1 ma jobbligax Stat Membru biex jiċħad id-dħul fit-territorju tiegħu liċ-ċittadini tiegħu stess.
   3.   Il-paragrafu 1 għandu jkun mingħajr preġudizzju għall-każijiet fejn Stat Membru jkun marbut minn obbligu taħt il-liġi internazzjonali, jiġifieri:

               (a)

               bħala pajjiż ospitanti għal organizzazzjoni intergovernattiva internazzjonali;

               (b)

               bħala pajjiż ospitanti ta' konferenza internazzjonali msejħa min-NU, jew taħt l-awspiċi tagħha;

               (c)

               taħt ftehim multilaterali li jagħti privileġġi u immunitajiet; jew

               (d)

               taħt it-Trattat ta' Konċiljazzjoni tal-1929 (il-Patt Lateran) konkluż mis-Santa Sede (Stat tal-Belt tal-Vatikan) u l-Italja.

         4.   Il-paragrafu 3 għandu jiġi kkunsidrat bħala li japplika wkoll f’każijiet fejn Stat Membru jkun pajjiż ospitanti għall-Organizzazzjoni għas-Sigurtà u l-Kooperazzjoni fl-Ewropa (OSKE).
   5.   Il-Kunsill għandu jkun infurmat debitament fil-każijiet kollha fejn Stat Membru jagħti eżenzjoni skont il-paragrafi 3 jew 4.
   6.   L-Istati Membri jistgħu jagħtu eżenzjonijiet mill-miżuri imposti taħt il-paragrafu 1 fejn l-ivvjaġġar ikun ġustifikat abbażi ta' ħtieġa umanitarja urġenti, jew abbażi tal-attendenza f'laqgħat intergovernattivi, inklużi dawk promossi mill-Unjoni, jew ospitati minn Stat Membru li jkollu l-Presidenza attwali tal-OSKE, fejn jitmexxa djalogu politiku li jippromwovi direttament id-demokrazija, id-drittijiet tal-bniedem u l-istat tad-dritt fil-Bosnja-Ħerzegovina.
   7.   Stat Membru li jixtieq jagħti eżenzjonijiet imsemmija fil-paragrafu 6 għandu jinnotifika lill-Kunsill bil-miktub. L-eżenzjoni għandha titqies bħala mogħtija sakemm Membru wieħed jew aktar tal-Kunsill ma joġġezzjonax bil-miktub fil-jumejn ta' xogħol wara li tiġi rċevuta l-eżenzjoni proposta. Fil-każ li membru wieħed jew aktar tal-Kunsill joġġezzjonaw, il-Kunsill, li jaġixxi b'maġġoranza kkwalifikata, jista' jiddeċiedi li jagħti l-eżenzjoni proposta.
   8.   Fil-każijiet fejn skont il-paragrafi 3, 4, 6 u 7, Stat Membru jawtorizza d-dħul, jew it-transitu, fit-territorju tiegħu tal-persuni elenkati fl-Anness, l-awtorizzazzjoni għandha tkun limitata għall-fini li għaliha tkun ingħatat u għall-persuni kkonċernati minnha.
   Artikolu 2
   1.   Il-fondi u r-riżorsi ekonomiċi kollha li jappartjenu għal, huma proprjetà ta’, miżmumin jew ikkontrollati minn persuni li l-attivitajiet tagħhom:

               (a)

               jheddu s-sovranità, l-integrità territorjali, l-ordni kostituzzjonali u l-personalità internazzjonali tal-Bosnja-Ħerzegovina;

               (b)

               jheddu serjament is-sitwazzjoni ta' sigurtà fil-Bosnja-Ħerzegovina;

               (c)

               jheddu l-Ftehim ta' Qafas Ġenerali għall-Paċi Dayton/Paris u l-Annessi tiegħu, inklużi l-miżuri stabbiliti fl-implimentazzjoni tal-Ftehim imsemmi;

         u l-persuni fiżiċi jew ġuridiċi assoċjati magħhom, kif elenakti fl-Anness, għandhom jiġu ffriżati.
   2.   L-ebda fond jew riżorsi ekonomiċi ma għandhom isiru disponibbli, direttament jew indirettament, lil jew għall-benefiċċju ta' persuni fiżiċi jew ġuridiċi elenkati fl-Anness.
   3.   L-awtorità kompetenti ta' Stat Membru tista’ tawtorizza r-rilaxx ta' ċerti fondi jew riżorsi ekonomiċi ffriżati jew li ċerti fondi jew riżorsi ekonomiċi jsiru disponibbli, taħt tali kondizzjonijiet li hi tikkunsidra adatti, wara li tkun iddeterminat li l-fondi jew ir-riżorsi ekonomiċi kkonċernati huma:

               (a)

               meħtieġa biex jiġu sodisfatti l-ħtiġijiet bażiċi tal-persuni fiżiċi elenkati fl-Anness u l-membri tal-familja dipendenti minnhom, inklużi pagamenti għal ikel, kera jew dejn, mediċini u kura medika, taxxi, premiums tal-assigurazzjoni, u ħlasijiet ta' servizzi pubbliċi;

               (b)

               maħsubin esklussivament għall-ħlas ta' onorarji professjonali raġonevoli u għar-rimbors ta' spejjeż magħmula li huma assoċjati mal-provvista ta' servizzi legali;

               (c)

               maħsubin esklussivament għall-pagament ta' miżati jew ħlasijiet għal servizzi għaż-żamma jew manteniment ta' rutina ta' fondi ffriżati jew riżorsi ekonomiċi; jew

               (d)

               meħtieġa għal spejjeż straordinarji, bil-kondizzjoni li l-awtorità kompetenti tkun innotifikat lill-awtoritajiet kompetenti tal-Istati Membri l-oħra u lill-Kummissjoni bir-raġunijiet li għalihom tikkunsidra li għandha tingħata awtorizzazzjoni speċifika, mill-inqas ġimgħatejn qabel l-awtorizzazzjoni.

         Stat Membru għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   4.   B’deroga mill-paragrafu 1, l-awtoritajiet kompetenti ta' Stat Membru jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, sakemm jintlaħqu l-kondizzjonijiet li ġejjin:

               (a)

               il-fondi jew ir-riżorsi ekonomiċi huma soġġetti ta' garanzija ġudizzjarja, amministrattiva jew arbitrali stabbilita qabel id-data li fiha l-persuna fiżika jew ġuridika msemmija fil-paragrafu 1 ġiet inkluża fl-Anness, jew ta' sentenza ġudizzjarja, amministrattiva jew arbitrali mogħtija qabel dik id-data;

               (b)

               il-fondi jew ir-riżorsi ekonomiċi jkunu ser jintużaw esklussivament biex jissodisfaw pretensjonijiet magħmula bis-saħħa ta' tali garanzija jew rikonoxxuti bħala validi f'tali sentenza, fi ħdan il-limiti stabbiliti mil-liġijiet u r-regolamenti applikabbli li jirregolaw id-drittijiet ta' persuni li għandhom tali pretensjonijiet;

               (c)

               il-garanzija jew is-sentenza mhix għall-benefiċċju ta' persuna fiżika jew ġuridika elenkata fl-Anness; u

               (d)

               ir-rikonoxximent tal-garanzija jew tas-sentenza ma jmurx kontra l-politika pubblika fl-Istat Membru kkonċernat.

         Stat Membru għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija skont dan il-paragrafu.
   5.   Il-paragrafu 1 ma għandux jipprevjeni persuna indikata milli tagħmel ħlas dovut taħt kuntratt li daħal fis-seħħ qabel l-elenkar ta' tali persuna, dment li l-Istat Membru rilevanti jkun iddetermuna li l-ħlas ma jiġix riċevut direttament jew indirettament minn persuna imsemmija fil-paragrafu 1.
   6.   Il-paragrafu 2 m’għandux japplika għaż-żieda mal-kontijiet iffriżati ta’:

               (a)

               imgħax jew dħul ieħor fuq dawk il-kontijiet; jew

               (b)

               il-ħlasijiet dovuti skont kuntratti, ftehimiet jew obbligi li kienu ġew konklużi jew inħolqu qabel id-data li fiha dawn il-kontijiet saru soġġetti għal din id-Deċiżjoni,

         dment li kwalunkwe imgħax, qligħ u pagamenti oħrajn bħal dawn jibqgħu soġġetti għall-paragrafu 1.
   Artikolu 3
   1.   Il-Kunsill, filwaqt li jaġixxi fuq proposta minn Stat Membru jew ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jistabbilixxi u jemenda l-lista li tinsab fl-Anness.
   2.   Il-Kunsill għandu jikkomunika d-deċiżjoni tiegħu lill-persuna kkonċernata, inklużi r-raġunijiet għall-elenkar tagħha fil-lista, direttament, jekk l-indirizz ikun magħruf, jew permezz tal-pubblikazzjoni ta' notifika, li tipprovdi lil tali persuna bil-possibbiltà li tippreżenta osservazzjonijiet.
   3.   Fejn jiġu ppreżentati osservazzjonijiet, jew provi sostanzjali ġodda, il-Kunsill għandu jirrevedi d-deċiżjoni tiegħu u jinforma lill-persuna ikkonċernata skont il-każ.
   Artikolu 4
   1.   L-Anness għandu jinkludi r-raġunijiet għall-elenkar ta' persuni kkonċernati.
   2.   L-Anness għandu jkun fih ukoll, meta tkun disponibbli, l-informazzjoni meħtieġa biex jiġu identifikati l-persuni kkonċernati. Fir-rigward tal-persuni fiżiċi, tali informazzjoni tista' tinkludi l-ismijiet, inkluż il-psewdonimi, id-data u l-post tat-twelid, iċ-ċittadinanza, in-numri tal-passaport u tal-karta tal-identità, is-sess, l-indirizz jekk magħruf, u l-funzjoni jew il-professjoni. Fir-rigward tal-persuni ġuridiċi, tali informazzjoni tista' tinkludi l-ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju.
   Artikolu 5
   Sabiex jiġi mmassimizzat l-impatt tal-miżuri restrittivi stabbiliti f’din id-Deċiżjoni, l-Unjoni għandha tħeġġeġ lil Stati terzi biex jadottaw miżuri restrittivi simili.
   Artikolu 6
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Din id-Deċiżjoni għandha tapplika sat-22 ta' Marzu 2012.
   Din id-Deċiżjoni għandha tinżamm taħt reviżjoni kostanti. Għandha tiġġedded, jew tiġi emendata kif adatt, jekk il-Kunsill iqis li l-objettivi tagħha ma ntlaħqux.

      Magħmul fi Brussell, il-21 ta’ Marzu 2011.

            Għall-Kunsill

            Il-President

         C. ASHTON

      ANNESS

         Lista ta' persuni fiżiċi u ġuridiċi msemmija fl-Artikoli 1 u 2

      …


title: Deċiżjoni tal-Kunsill (UE) 2017/601 tas-6 ta' Marzu 2017 dwar il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika Demokratika tal-Poplu tal-Alġerija, min-naħa l-oħra, fir-rigward tal-adozzjoni tal-Prijoritajiet tas-Sħubija bejn l-UE u l-Alġerija

text:
               29.3.2017

               MT

               Il-Ġurnal Uffiċjali tal-Unjoni Ewropea

               L 82/4

         DEĊIŻJONI TAL-KUNSILL (UE) 2017/601
   tas-6 ta' Marzu 2017
   dwar il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika Demokratika tal-Poplu tal-Alġerija, min-naħa l-oħra, fir-rigward tal-adozzjoni tal-Prijoritajiet tas-Sħubija bejn l-UE u l-Alġerija
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 217, flimkien mal-Artikolu 218(9) tiegħu,
   Wara li kkunsidra l-proposta konġunta tal-Kummissjoni Ewropea u tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Il-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika Demokratika tal-Poplu tal-Alġerija, min-naħa l-oħra (1) (“il-Ftehim”), ġie ffirmat fit-22 ta' April 2002 u daħal fis-seħħ fl-1 ta' Settembru 2005.

               (2)

               Il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-Kummissjoni Ewropea tat-18 ta' Novembru 2015 dwar ir-Rieżami tal-Politika Ewropea tal-Viċinat intlaqgħet tajjeb fil-Konklużjonijiet tal-Kunsill tal-14 ta' Diċembru 2015; fejn il-Kunsill ikkonferma, b'mod partikolari, l-intenzjoni tiegħu li jibda fażi ġdida ta' djalogu mal-pajjiżi sħab fl-2016 li tista' twassal għad-definizzjoni ta' prijoritajiet ġodda ta' sħubija, fejn xieraq, iffukati fuq prijoritajiet u interessi maqbula konġuntament.

               (3)

               Jenħtieġ li l-Unjoni u l-Alġerija jikkooperaw sabiex jilħqu l-objettiv kondiviż tagħhom ta' spazju komuni ta' paċi, stabbiltà u prosperità, b'mod partikolari fir-rigward tal-kondiviżijoni tar-responsabbiltajiet u d-differenzjazzjoni, kif ukoll li jikkunsidraw ir-rwol ċentrali li l-Alġerija għandha fir-reġjun.

               (4)

               Filwaqt li jindirizzaw l-aktar sfidi urġenti, l-Unjoni u l-Alġerija qed ikomplu jsegwu l-objettivi prinċipali tas-sħubija tagħhom fuq terminu twil, u jaħdmu sabiex ikun hemm stabbiltà fil-pajjiż u fir-reġjun, kif ukoll jifavorixxu t-tkabbir ekonomiku u permezz ta' istituzzjonijiet tal-Istat solidi u d-diversifikazzjoni u l-kompetittività tal-ekonomija tal-Alġerija.

               (5)

               Jenħtieġ li l-pożizzjoni tal-Unjoni fil-Kunsill ta' Assoċjazzjoni stabbilit mill-Ftehim tkun ibbażata fuq l-abbozz ta' Deċiżjoni mehmuż,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika Demokratika tal-Poplu tal-Alġerija min-naħa l-oħra, fir-rigward tal-adozzjoni tal-Prijoritajiet tas-Sħubija bejn l-UE u l-Alġerija, għandha tkun ibbażata fuq fuq l-abbozz ta' deċiżjoni tal-Kunsill ta' Assoċjazzjoni UE-Alġerija anness ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-6 ta' Marzu 2017.

            Għall-Kunsill

            Il-President

         F. MOGHERINI

      (1)  ĠU L 265, 10.10.2005, p. 2.

      ABBOZZ TA'
      DEĊIŻJONI Nru 1/2017 TAL-KUNSILL TA' ASSOĊJAZZJONI UE-ALĠERIJA
      ta' …
      dwar il-qbil rigward il-Prijoritajiet tas-Sħubija bejn l-UE u l-Alġerija
      IL-KUNSILL TA' ASSOĊJAZZJONI UE-ALĠERIJA,
      Filwaqt li jikkunsidra l-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika Demokratika tal-Poplu tal-Alġerija, min-naħa l-oħra,
      Billi

                  (1)

                  Il-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, minn naħa l-waħda, u r-Repubblika Demokratika tal-Poplu tal-Alġerija, min-naħa l-oħra (1) (“il-Ftehim”), ġie ffirmat fit-22 ta' April 2002 u daħal fis-seħħ fl-1 ta' Settembru 2005.

                  (2)

                  L-Artikolu 94 tal-Ftehim jagħti s-setgħa lill-Kunsill ta' Assoċjazzjoni li jieħu d-deċiżjonijiet xierqa, għall-finijiet li jintlaħqu l-objettivi tal-Ftehim.

                  (3)

                  Skont l-Artikolu 104 tal-Ftehim, il-partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jagħmlu ħilithom biex jilħqu l-objettivi tagħhom.

                  (4)

                  Fil-kuntest tar-rieżami tal-Politika Ewropea tal-Viċinat fl-2016 ġiet propota fażi ġdida ta' djalogu mas-sħab, li jikkontribwixxi għal sens aktar qawwi ta' sjieda miż-żewġ naħat.

                  (5)

                  L-UE u l-Alġerija qablu li jikkonsolidaw is-sħubija tagħhom billi japprovaw sett ta' prijoritajiet għall-perjodu 2017-2020 bl-għan li jappoġġjaw u jsaħħu r-reżiljenza u l-istabbiltà tal-Alġerija.

                  (6)

                  Il-partijiet għall-Ftehim adottaw it-test tal-Prijoritajiet tas-Sħubija bejn l-UE-Alġerija, bl-objettiv li jappoġġaw l-implimentazzjoni tal-Ftehim, b'enfasi fuq il-kooperazzjoni fir-rigward ta' interessi identifikati u kondiviżi bejn is-sħab li tingħatalhom prijorità,

            ADOTTA DIN ID-DEĊIŻJONI:
      Artikolu 1
      Il-Kunsill ta' Assoċjazzjoni jirrakkomanda li l-partijiet jimplimentaw il-Prijoritajiet tas-Sħubija bejn l-UE u l-Alġerija kif indikati fl-Anness għal din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fi …,

               Għall-Kunsill ta' Assoċjazzjoni UE-Alġerija

               Il-President

         (1)  ĠU L 265, 10.10.2005, p. 2.

         ANNESS

            Prijoritajiet tas-Sħubija bejn l-UE u l-Alġerija